text:
LUNES. Sinapak ti simrek nupay alas nuebe ti klasek. Deadline ngamin ti project dagiti ubbing. Isu laengen ti kurang iti recordko. Naalakon ti percentage dagiti quizzes, recitation, attendance, assignment, experiment ken periodical examda. Awan unit ti Physics. Apaman a mairekordko ti projectda, ti laengen mangsuma ken mangi-range ti aramidek ket addanton gradoda.
Iti panangad-adalko iti partial total a nakompiutko, pattapattak nga adu ti di pumasa. Nasurok ngata a sangapulo!
Nagdiretsuak ti nagsurat iti blackboard ti IV Gold ken IV Peace idi makasangpetak iti pagadalan. Imbagak nga urayek dagiti projectda iti office. Isu pay a matsekko no adda dagus agisubmitir.
Madama ti panagtsekko kadagiti project idi ibaga ni Sir Johmar a papaayabannak ti prinsipal iti opisinana. Ania man ngatan ti basolko? nakunak iti nakemko. No ngamin paayabannaka iti opisinana, namnamaem nga adda dina kayat nga inaramidmo. Diak pay napuotan a nagpaayab tapno dayawenna ti adda iti babaenna a nakaaramid iti pakaidayawan ti pagadalan. No adda bilinna, umayna lattan ibaga iti officemi. Makaammokan no awanka ta nairana nga adda klasem. Naimbag la ketdin ta adda da Ma’am Cardenas ken Sir Johmar a kasunguak ta agbibinnagakami iti impormasion tapno awan met ti maud-udi kadakami a puon ti pakaung-ungtan no dadduma.
‘Pinaayabandak kano, Ma’am?” kinunak a dagus apaman a nakastrekak iti opisina ti prinsipalmi.
Nagtalangkiaw nga immuna sakbay a pinerrengnak. “’Da la koma kayatko a penken kenka,” kinunana. “Maipanggep daytoy iti grado ni Kathy.” Ti adalak iti IV Gold ti kayatna a sawen. “Agpayso kadi a below 85 itay third grading?”
Nagtung-edak.
“Ta apay?” immulagatna. “Ti amok ket 87na idi second grading. Kasano a bimmaba ket adda met ulo ‘diay ubing?”
“Isu met ti rimmuar iti computationko, Ma’am?”
“Ammom kadi no ania ti kayat a sawen dayta?”
Nagtung-edak manen. Segun iti memorandum wenno memo, ti ubing nga aggrado iti nababbaba ngem 85 iti uray ania man a subject ket automatic a di makastrek iti honor roll.
“Dimo laengen inikkan iti konsiderasion!” nadagsen a timekna. “Nagadu a dayaw ti impaayna iti pagadalantayo. Mano a dance contest ti nakisalipanna a nangitag-ayanna iti nagan ti schooltayo! Sa ita, nakababbaba iti subjectmo?” Kasla kayatnak a kilawen iti panangkusilapna kaniak.
“Ma’am?”
“Ania laengen ti kunaen ti lolana a mangtartaraken kenkuana? Awanantayo iti puso?”
Am-ammok la unay ti lola ni Kathy. Kukua daytoy ti kadakkelan a pagdaitan ditoy ilimi. Adu a diskuento ti impaayna kadagiti ubbingmi a nagpadait kadakuada iti para ti PEda. Manangisagut pay.
“Ta ania ngamin ti napasamak iti gradona?” Napasennaayak iti nauneg.
“Kasano met, Ma’am,” kinunak, “ket di met nagipasa iti experimentna. Blanko pay ti assignmentna.”
“Ngem segun kenkuana, saan kano a nagipasa iti experiment ta ti ammoda ket exemptedda ta nairana a praktisda idi ageksperimentkayo!”
“Nalawag ti imbagak kadakuada idi pay laeng rugrugi ti klasemi, Ma’am,” impalawagko. “Kinunak a no mairana nga adda dar-ayanda a contest kadagiti sabsabali nga ili ket nag-quizkami, ti highest score dagiti mabati ti maited kadakuada. Kasta met iti assignment. Ngem no praktisda met laeng ditoy uneg ti pagadalan, iti laeng quiz nga exemptedda. Masapul nga agipasada met laeng iti assignment wenno experiment.”
“Inikkam koma ngarud, a, ida iti tiansada, Sir Matias!”
“Dua lawas ti intedko, Ma’am, ngem natangken ti uloda,” kinunak a dagiti pito a kameng ti Terpsichorean Group a pakaibilangan ni Kathy ti kayatko a sawen. “Ngem dida met nagipasa wenno immasideg la koma tapno iwanwanko ida iti aramidenda!”
“Naingetka unay!”
“Saan, Ma’am. Kayatko laeng a mulien ida tapno agbalinda a responsible. Ken maysa, Ma’am, malagipko, adda met impasa ‘diay maysa kaduada.”
“Wen, a, ta adda kano nabagina a kopia ti experiment.”
Nagkubuar ti unegko. Al-alaenna ni Kathy!
“Lunes idi itedko ti kopia ti experimentda, Ma’am.”
Nawarasanda amin. Ngem dimi natuloy ti nageksperimento ta isu met daydi isasangbay ti maysa nga unibersidad idiay siudad nga immay nagkampania iti agenrol iti eskuelada. Naglektiurkami iti Martes ta di agkanay ti maysa nga oras para iti experiment isu a Mierkolesen idi ituloymi. MW ti aldaw a dua nga oras ti Physics.
“Husto a rugianmi ti experiment idi dumteng ti grupo da Kathy, Ma’am. Pinagulimekko ida ta umarimbangawda a simmangpet. Imbagak nga iruarda ti kopiada iti experiment ngem inrasonda a nabatida. Intedko ngarud ti original kadakuada tapno ipa-xeroxda. Ti yanna nga adat, didak tinungpal. Napanda ketdi nagpaing dita bahay-kubo dita likud ket namrayanda ti naginana. Inkalukag diay maysa ti bagina. Sinolona ti napan nagpa-photo copy. Nakamakamna ti experimentmi.” Urayak la napaksuyan a nagpalawag.
Nabayag sa nakauni ti prinsipal. “Can’t you re-compute the grade of Kathy?” dineretsanak. “Kababain ken ni Baket Bining,” ti lola ni Kathy ti kayatna a sawen.
“Ladingitek, Ma’am,” kinunak; addaan tibker.
“Uray ikkam lattan iti special projectna tapno awan masao dagiti kaadalanna.”
“Naladawen ti amin, Ma’am. Ngannganik payen malpas ti final gradesda.”
“Even though I am begging you?”
“Ma’am?”
“Please.” Anian. “Please.”
“Panunotek, Ma’am,” kinunak laengen tapno malpasen ti saritaan. Ngem iti unegko, nungka a patgak ti kiddawna! Ania, nalakaak laeng a kasarsarita? Anianto laengen ti kunaen dagiti adalak a makaammon iti grado ni Kathy? Nagatangak? Saan pay laeng!
Agtatapaw ti riknak a rimmuar iti opisina ti prinsipal. Diak payen tinaliaw ti sarming iti ridaw. Ammok lattan a nakalablabbasit ti rupak ta nakabarbara ti panagriknak.
Nagawidakon kalpasan a naidalimanekko dagiti naipasa a project. Agtsekak laengen iti balay ngem ti makitkitak ti prinsipal! Impamaysak ti nagtsek apaman a nakagtengak iti pagtaenganmi. Karabiyanna, nagkompiutakon iti grado. Pudno ti pattapattak: nasurok a sangapulo dagiti na-failed. Disisaisda!
“Kasano ngaruden dagita?” inamad ni baket idi makitana dagiti remarks iti class recordko. Ubbana ni Jethro, ti aguppat a bulanna nga ubingmi, bayat a kankantaanna iti Dungdungnguenkanto.
“Agdobleda, a, nga ag-fourth year, Baket,” kinunak.
“Ta apay?”
“Two units ti Physics, Baket, ket umanayen dayta a mangigawid iti panagturposda.” (maituloyto)


c: text/html

text:
Viking
Dagiti Viking (manipud ti Duog a Nordiko víkingr) ket isu dagidi managbanniaga nga amianan a Hermaniko a tattao a nagraraut, nagtagilako, nagsukimat, ken nagtaeng kadagit adu a luglugar idiay Europa, Asia, ken dagiti isla ti Amianan nga Atlantiko manipud kadagiti naladaw a maika-8 ken maika-11 a siglo.[1] Dagiti Viking ket nagus-usar kadagiti natarikayo nga atiddog a barko nga addaan ti akaba, ababaw ti kaskara, a mangpalubos ti panagdaliasat kadagiti nadaleg a baybay wenno ababaw a danum ti karayan. Dagiti barko ket mabalinda ti sumanglad kadagiti aplaya , ken ti kinalag-anda ket mangpalubos kadagitoy a maawit kadagiti porteo. Dagiti a nasayaat a barko ket nangpalubos kadagiti Viking a nagbanniaga iti adayo a daya a kas ti Konstantinopla ken ti Karayan Volga idiay Rusia, ti adayo a laud a kas ti Islandia, Greenland, ken Newfoundland, ken ti adayo nga abagatan a kas ti Nekor.[2] Daytoy a paset ti panawen a panagpadakkel ti Viking, a naamammuan iti Panawen ti Viking , ket mangbukel ti maysa a nangruna nga elemento ti mediebal a pakasritaan ti Eskandinabia, Gran Britania, Irlanda, Rusia, aken ti amin a Europa.
Dagiti nadayeg a pannagipagarup kadagiti Viking ket kanknayon a maigiddiat ti narikut a ladawan a nagtaud kadagiti arkeolohia ken dagiti naisurat a tinaudan. Ti romantisado aladawan dagiti Viking a kas dagiti natakneng a salbahe ket nangrugi a rimsua idi maika-18 a siglo, ken daytoy ket rimmang-ay ken nagbalin nga adu a naamammuan idi las-ud ti maika-19 a siglo a Pangpaungar ti Viking.[3] Ti naipagpgarup a panirigan kadagiti Viking a kas dagiti naranggas a bruto wennointrepido nga adbenturero ket kaaduan a naggapo ti moderno a mito ti Viking a nakaala ti sukogna babaen ti nasapa a maika-20 a siglo. Ti agdama a nadayeg a representasion ken kaaduan a nakaro a cliché, a mangireprepresenta kadagiti Viking a kas dagiti naamammuan a karikatura.[3]
- ^ Roesdahl, pp. 9–22.
- ^ "Los vikingos en Al-Andalus (abstrakto a mabalin a magun-od iti Inggles)" (PDF). Jesús Riosalido. 1997. Naala idi 2010-05-11.
- ^ a b Johnni Langer, "Dagiti tinaudan ti naipagpgarup a viking", Viking Heritage Magazine, Unibersidad ti Gotland/Sentro para kadagiti Baltiko a Panagadal. Visby (Suesia), n. 4, dez. 2002
Dagiti nagibasaran[urnosen | urnosen ti taudan]
- Askeberg, Fritz, 1944: Norden och kontinenten i gammal tid. Studier i forngermansk kulturhistoria. Uppsala: Almqvist & Wiksell.
- Downham, Clare, Dagiti Ari a Viking ti Gran Britania ken Irlanda: Ti Dinastia ti Ívarr aginggana ti AD 1014. Dunedin Academic Press, 2007. ISBN 9781-903765-89-0
- Fitzhugh, William W., ken ni Ward, Elisabeth I., Dagiti Viking: Ti Saga ti Amianan nga Atlantiko. Smithsonian Institution Press, 2000. ISBN 9781560989950
- Hadley, D.M., Dagiuti Viking idiay Inglatera: Nagtaengan, Kagimongan ken Kultura. Unibersidad ti Manchester a Pagmalditan, 2006. ISBN 0-7190-5982-8
- Hall, Richard, Panagsukimat ti Lubong dagiti Viking. Thames ken ni Hudson, 2007. ISBN 978-0-500-05144-3
- Hall, Richard, Arkeolohia ti Panawen ti Viking (serie dagiti Panagadal ti Shire), 2010. ISBN 978-0-7478-0063-7
- Heide, Eldar, 2005: «Víking - 'rower shifting'? Etimolohiko a kontribusion». Arkiv för nordisk filologi 120. 41–54.
- Heide, Eldar, 2008: «Viking, week, and Widsith. Sungbat kenni Harald Bjorvand». Arkiv för nordisk filologi 123. 23–28.
- Lindqvist, Thomas, 'Nasap a Gunglo ti Politika: (a) Ti Maysa nga Umuna a Panagsukimat', iti Ti Cambridge a Pakasaritaan ti Eskandinabia: Prehistoria aginggana ti 1520, ed. Knut Helle. Unibersidad ti Cambridge a Pagmalditan, 2003. ISBN 0-521-47299-7. pp. 160–67.
- Roesdahl, Else. The Vikings. Penguin, 1998. ISBN 0-14-025282-7
- Sawyer, Peter, Ti Panawen dagiti Viking (maikadua ngaedision) Palgrave Macmillan, 1972. ISBN 0-312-01365-5
- Williams, Gareth, 'Kina-ari, Kristianidad ken sensilio: dagiti perspektibo ti kuarta ken politika iti pirak nga ekonomia iti Panawen ti Viking', iti Pirak nga Ekonomia iti Panawen ti Viking, ed. James Graham-Campbell and Gareth WIlliams, pp. 177–214; ISBN 978-1-59874-222-0
Dagiti akinruar a silpo[urnosen | urnosen ti taudan]
Midia a mainaig iti Panawen ti Viking iti Wikimedia Commons

robotstxt: allowed

filter: keep


text:
1860
Ti 1860 ket maysa a bisiesto a tawen a nangrugi iti aldaw ti Domingo iti kalendario a Gregoriano.
Paspasamak[urnosen | urnosen ti taudan]
Naipasngay[urnosen | urnosen ti taudan]
Enero[urnosen | urnosen ti taudan]
- Enero 25 – Charles Curtis, Bise Presidente iti Estados Unidos (pimmusay 1936)
- Enero 29 – Anton Chekhov, Ruso a mannurat (pimmusay 1904)
Mayo[urnosen | urnosen ti taudan]
- Mayo 5 – Gregorio Aglipay, Filipino a daulo ti relihion (pimmusay 1940)
Hulio[urnosen | urnosen ti taudan]
- Hulio 7 – Gustav Mahler, Austriano a kompositor (pimmusay 1911)
Pimmusay[urnosen | urnosen ti taudan]
Dagiti akinruar a silpo[urnosen | urnosen ti taudan]
Midia a mainaig iti 1860 iti Wikimedia Commons


text:
Plantilia:Masapul a dakamaten
Panag-usar[urnosen ti taudan]
{{Masapul a dakamaten|petsa=Oktubre 2018}}
Kaspagarigan[urnosen ti taudan]
Daytoy ket ipakita a kas pagarigan laeng.
{{Masapul a dakamaten|rason=masapul ti napudno a taudan ti insasao}}
Ti testo ti wiki ket maiparang a kas iti sumaganad:
- Daytoy ket ipakita a kas pagarigan laeng.[masapul a dakamaten]
Datos ti plantilia[urnosen ti taudan]
TemplateData para iti Masapul a dakamaten
Daytoy a plantilia ket inus-usar a mangipakita kadagiti tunton dagiti artikulo, a naipangpangruna no adda panagdudua, a makasapul ti dakamat iti napudno a taudan.


text:
CANDON CITY – Nadungpar ti maysa nga ubing iti motorsiklo iti sanguanan ti paglakuan iti kalamay ditoy siudad a puon ti nakayospitalan daytoy.
Naitaray iti ospital ni Hadji (parbo a nagan), 3, gapu iti panangdungpar kenkuana ti XRM a minaneho ni Rodolfo Landingin, Jr., 28, residente iti Santa Cruz, Zambales.
Iti inisial nga inbestigasion dagiti polis, agay-ay-ayam ti ubing iti sango ti kalamayan ket nagtaray a nagpakalsada a puon ti nakasapgidanna iti lumabas a motorsiklo.
Nagsagrap ti ubing iti dunor iti ulo ken sakana.#


text:
Ni Danny B. Antalan
(Umuna iti dua a paset)
Ania, nakaruaren ni GMA? Wen, daytoy ti saludsod ti kaadduan a Filipino idi nangegda daytoy a damag.
Naiserbi kano ti hustisia!
Daytoy ti kinuna ti kampo ni Glora Macapagal Arroyo, ti sigud a presidentetayo iti pagilian a Filipinas. Nagtakem kas presidente manipud 2001 agingga iti 2010. Nagtakem pay kas senador ken bise presidente. Agdama a kongresista iti maikadua a distrito ti probinsia ti Pampanga.
Naiserbi ti hustisia… kinunada daytoy kalpasan a nakaruar iti Veterans Memorial Medical Center a nakaibaludanna gapu iti kaso nga electoral sabotage iti eleksion idi 2007. Naaresto ken nabalud idi Nobiembre itay napalabas a tawen. Iti Pasay City Regional Trial Court Branch 112, iti sala ni Judge Jesus Mupas, ti pakadengdenggan ti kasona.
Kalpasan ti walo a bulan, nakaruar iti ospital idi pinaboran ti korte ti puntona. Napalubosan nga agpiansa iti P1,000,000. Binibiitna nga imparang ti nasao a gatad. Iti dayta met laeng a malem, nakaawid idiay La Vista Village, Quezon City a pagtaenganna a napnuan isem dagiti bibigna. Sinarabo dagiti di nagbalbaliw a loyalistana.
Ti presidente a nakasuan gapu iti mapapati a panagkusit iti eleksion a naisayangkat idi 2007. Eleksion met laeng ti nangipatugaw kenkuana babaen ti kontrobersial a dangadangda kenni Fernando Poe, Jr. Nangabak kas presidente ken nagtugaw idiay Malakanyang iti uneg ti innem a tawen. Naabak met ni FPJ a natay kalpasan ti sumagmamano a tawen.
Gapu iti pannakaruarna, naiserbin ti hustisia, kinunana.
Hustisia? Agpapan ita, birbiroken pay laeng dagiti ama, ina, anak, kakabagian dagiti 58 nga awanan asi a napapatay a pakairamanan ti 34 nga agiwarwaragawag idiay Maguindanao babaen kadagiti nakasuan nga agama nga Ampatuan. Manon a tawen ti napalabas, ngem nakudrep pay laeng ti paglawagan iti pannakaipaay ti hustisia kadakuada. Ta apay ngamin a main-inut met nga agpukaw dagiti testigo iti nasao a kaso.
Hustisia met laeng ti birbiroken dagiti pamilia dagiti nagpukaw ken mapapati a napapatay kadagiti extra judicial killings a napaspasamak bayat iti panagtakemna met laeng.
Hustisia met laeng ti birbiroken ti tunggal Filipino gapu kadagiti di mailawlawag a kontrata a naglekkaban ti dadduma kas iti NBN-ZTN deal, fertilizer scam ken dadduma pay nga anomalia a mapapati a nakaisawsawan ti administrasionna.
Ngem nakaruar, ta naiserbi ti hustisia!
Apay kasdiayen, no isuda nga addaan kuarta, nabileg ken mabigbigbig iti pagilian ti mapaboran iti korte, ibagadan a naiserbi kadakuada ti hustisia. No isuda a makabael a mangala kadagiti de-kampanilia ken mabigbigbig nga abogado.
Kasano ngay metten dagiti marigrigat, awanan iti kuarta nga agtultuloy nga adda iti pagbaludan wenno aglemlemmeng gapu kadagiti kaso a sangsanguenda, a ti dadduma ket inosente, ayanna ngarud ti kunada a hustisia?
Wenno dagiti biktima a di makabael a mangala iti nalatak nga abogado, kanayon a mangipukpukkaw iti hustisia kadagiti napasamak iti patpatgenda iti biag? Manon aya dagiti tarpaulin, streamer, plakard ken Manila paper a naisab-it kadagiti pagtaengan, kaykayo ken kalsada iti panangbirbirokda iti hustisia?
Ngem nakaruar ta adda hustisia… kuna ti kampo ni GMA.
Kaano aya daydi ginandatna ti aglibas babaen ti panangibagana nga addaan iti nadagsen a sakit ket kasapulan a maoperaan idiay ballasiw-taaw? Pagsayaatanna, nasiput unay ni Leila de Lima, ti sekretario ti DOJ, ket natungday ti ipapanawna koman. Iti dayta met laeng a gundaway, naisagana ti kaso nga electoral sabotage a nakaigapuan iti pannakabaludna iti ospital.
(Maituloyto)


text:
kulibangbang ken kimat
cyberlife ti maysa nga ilokano
Tuesday, July 6, 2010
From Friendster to Facebook
Nagmayat met ngamin ti agay-ayam idiay facebook. Dakkel koman diay bangkagko ngem napanko man pay la insalda ta awan metten ti igatang iti sammigil... apow! Makain-inumak la ket ngarud manen. Di met la sumangbay ti alas singkon ta agawidakon hehehehe.
Adda gayam istoryaek, maipanggep ken daytay maysa a gayyem ko idiay facebook. Nagsarak kami iti maysa a chatroom maipanggep iti napalabas nga erek... er.. eleksion ket inawisko nga umayna kitaen diay facebookko. idi kuan, in-add nak ta cute-ak kano, kunana. haanko ammo no nangalaanna iti notion na a cute-ak ket awan met picture-ko, malaksid ah no avid fan isuna ni eugene idiay ghostfighter :D
Adda met naminsan, nasabatko ni Pen, nagsarsaritakami, pagam-ammuan ket simmangpet ni titana, pinasarangannak metten apow iti kanion... ti la adda a naglemlemmengak, narigaten no mapuros toy il-ilalaak a kua... ahem... basta.
mabisinakon. ituloykonto manen no madamdama...
Sunday, July 5, 2009
Smile, Waki, smile
Aguray man kunak idiay seksi a potograper...
Di ka met la maum-uma nga agbilbilangen? Adda kadi pay panggepmo a mangpindot dita shutter ti kameram wenno awan? Naktanganakon a nakaisem?
Ne-ay kuna diay seksi a potograper... apay sika kadi ti pikturek? Kunak no dayta adigi dita abaymo?
Ayna apow, awan manen... nakudkodko man tay haan a nabudo a bangabangakon... pordiosporsanto apow! No haan ka la a seksi a balasang... tattay ka pay a pinang-or iti dos por dos nakunak iti nakemko.
No diak pay nagsao ket nakaadu koma manen a nangpiktur idiay adigi iti abayko... Anta gayam isu a piniktur na...
Adda gayam dua nga alutiit nga agak-akrobatik...
Mayat kanu nga i-cover idiay pocketbook nga i-launch na inton' umay a bulan.
Ala wen... deliberannakto man iti sangagasut kunak met...
Nagadun?... kunana
Iwaras ko kadagitay gagayyemko idiay maysa a forum... kunak sako inkidday.
Ania gayam ti nagan diay publishing company nga ayan mo ading? dinamagko
Inyawatna ti calling cardna... "tawagannakto, manong dungngo", kinunana.
Ala wen... tandaanak.
Thursday, February 19, 2009
Kunam ket Ali latta ah...
Ket kastan sa nga agpayso ti royal... er... loyal. Madanagan ngamin no haannak a makita iti maysa nga aldaw.
Awan relasyon mi. Tita ti awag ko kaniana ta naub-ubing la bassit ngem ni nanangko. Diak kayaten ti mangyempleyo iti seksi ken naubing... diak kayat ti matemptar...
Amangan no idemandadak iti seksual harasmen... narigaten.


text:
VIGAN CITY – Naisayangkat ti gift-giving ken food
sharing kadagiti ubbing nga addaan rangkap idi Enero 24 kas
kontribusion dagiti balikbayan ken non-government organizations iti
panagpiesta daytoy a siudad.
Mismo a nagturong dagiti balikbayan ken dadaulo ken
kamkameng dagiti NGOs iti Stimulation and Therapeutic Activity Center
(STAC) a masarakan iti amianan ti terminal ti bus ken dyipni ditoy
siudad tapno itedda dagiti sagutda ken pannangan kadagiti ubbing nga
addaan rangkap.
Iti
STAC ti pagad-adalan dagiti ubbing nga addaan iti disabilities a
naipasdek babaen ti suporta ti gobierno ti siudad babaen ken ni Mayor
Eva Marie S. Medina.#


text:
Tagoloan II, Lanao del Sur
Ti Tagoloan II ket maysa a maika-4 a klase nga ili iti probinsia ti Lanao del Sur iti Filipinas.
Dagiti baranggay[urnosen | urnosen ti taudan]
Ti Tagoloan II ket nabingbingay a politikal kadagiti 19 a barbaranggay.[2]
- Bantalan
- Bayog
- Cadayonan
- Dagonalan
- Dimalama
- Gayakay
- Inodaran
- Kalilangan
- Kianibong
- Kingan
- Kitaon
- Bagoaingud
- Malinao
- Malingon
- Mama-an Pagalongan
- Marawi
- Maimbaguiang
- Sigayan
- Tagoloan Poblacion
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Lanao del Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Lanao del Sur". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
VIGAN CITY – Kinuna ni Genuine Opposition senatorial candidate Loren Legarda a nababa ti 6% growth rate ti ekonomia ti pagilian ket saan a marikna dagiti umili.
Indagadag ketdi ni Legarda ti pannakaited iti suporta kadagiti sektor a pannakaduri ti ekonomia kas iti agrikultura tapno nadardaras ti panagdur-as ti pagilian.
Iti presscon a naangay iti Vigan Culture and Trade Center itay Marso 22 a tinabunuan dagiti opisial ti siudad ti Vigan nga indauluan ni Mayor Ferdinand C. Medina, Vice Mayor Franz Ranches, Konsehal Everin Molina ken Konsehal Alfredo “Jun” Figuerres, dagiti supportersna ken kameng ti media, kinuna ni Legarda a saan a marikna dagiti ordinario a tattao ti panagdur-as ti ekonomia kas ibagbaga ti administrasion agsipud ta nababa ti 6% growth rate idinto nga innayonna a kasapulan a 7% daytoy tapno makuna a dimmur-as ti ekonomia.
“Kasapulan a sustainable ti growth rate iti las-ud ti sangapulo a tawen tapno marikna dagiti tattao ti epekto ti panagdur-as ti ekonomia,” kinuna ni Legarda.
Indarirag ni Legarda a maikkan iti suporta dagiti negosio iti “uneg” ken dagiti sektor a maibilang a duri ti ekonomia, kas iti ekonomia.
Sakbayna, iti panagkampaniana iti Ilocos Norte, indagadag pay ni Legarda iti nasional a gobierno ti pannakapugipog iti esmagling dagiti produkto ti agrikultura manipud kadagiti ganggannaet a pagilian a makibalubal kadagiti lokal a produkto ditoy kas iti bawang, lasona, kamatis, balatong ken kapas.
Kaadduan nga aggapu dagiti maipuslit a produkto manipud iti China, Taiwan ken dadduma pay a kaarruba a pagilian.
“Daytoy a pannakapaay ti nasional a gobierno a mangpasardeng iti panagipuslit kadagitoy a produkto agrikultura, dadaelenna ti panagbiag dagiti rinibu a nagaget a mannalon nga Ilokano,” kinuna ti dati a senadora.
Kinuna pay ni Legarda nga itandudona ti industria ti abel-Iloko ken iti kultura dagiti Ilokano no agtugaw iti Senado.


text:
STA. MARIA, Ilocos Sur – Nasakit ti nakem daytoy a negosiante a maabak iti sugal ket bimmunot iti paltog. Resulta: nakasuan ti suspek iti daytoy nga inaramidna.
Segun iti report, napan nakiminatay sadiay Barangay Pacang, Sta. Maria, Ilocos Sur ni Jonel Cotillon y Gutierrez, 36, awanan asawa, negosiante, ken residente iti Barangay Lubong ket naabak iti kara y krus.
Mapapati a bimmunot ni Cotillon iti paltog ngem ginammatan da Barangay Captain Danilo Bitania ken dagiti tanod sada kinumpiska ti armasna a maysa a cal. 38 revolver a napunas ti serial numberna ken nagkarga iti uppat a bala.
Impaima da Bitania ti suspek kadagiti nagresponde a polis ket naipan daytoy agraman ti nakumpiska a paltogna iti police station para iti dokumentasion ken disposision.
Iti kaudian a report, naipilan ti kaso a panaglabsing iti RA 10591 maikontra ken ni Cotillon a naipababaen iti CC No. 4269-N.#


text:
MANON dagiti napapatay a nangato nga opisial ti lokal a gobierno kabayatan ti nasurok a dua a tawen a panagakem ni Presidente Rodrigo Duterte a nangikari a parmekenna dagiti krimen iti pagilian tapno nakappia nga agbiag dagiti Pilipino?
Nadismaya dagiti adu nga umili nga agtartarigagay iti nakappia a panagbiag kalpasan ti pannakapapatay idi sardam ti Oktobre 1, 2018 ni Sudipen, La Union Mayor Alexander Buquing, ti police security escort-na a ni PO2 Rolando Juanbe, ti sibilian a drayberna a ni Boni Depdepen, ken pannakasugat ti asawana a ni Vice Mayor Mary Joy Buquing.
Maibasar iti report, napasamak ti krimen kalpasan a naggapu ti Mayor ken dagiti kaduana iti massayag, ken nakaluganda iti Toyota Hi-Lux pick-up ken daldaliasatenda ti Bangar – Castro Provincial Road idi pinaltopaltogan ida ti saan pay a nabigbig a suspek a nakalugan iti puraw a pick-up, agingga a naisadsad ti luganda iti kanal iti igid ti kalsada. Nagsagaba dagiti biktima iti adu a sugat iti nagduduma a paset ti bagida. Naitaray ti Mayor ken ni Juanbe, sadiay Ilocos Sur District Hospital iti Tagudin, ngem naideklararda a natay. Naipan met ti Vice Mayor ken ni Depdepen sadiay Lorma Medical Center iti San Fernando City, ngem naideklarar a natay ti drayber. Sibibiag ken naagasan met ti sugat ti Vice Mayor.
Nangbukelen ni Region I Police Director Senior Superintendent Herminio Tadeo Jr. iti Special Investigation Task Force nga agimbestigar iti krimen nga idauluan ni La Union Police Provincial Director Senior Superintendent Ricardo Layug Jr. Mangnamnama dagiti umili a masolbar ti krimen iti kabiitan a panawen, ken maipaayan iti hustisia dagiti biktima. Maim-imbestigaren dagiti nagduduma nga aggulo ti krimen, agraman ti politika, negosio ken dadduma pay a posibilidad a gapu ti pammapatay.
Uray no inaldawen a mapaspasamak dagiti adu a maketkettel a biag iti nagduduma a paset ti Pilipinas, nagkas-ang a panunoten ti pannakapapatay manen iti maysa a mayor a nangato nga opisial ti lokal a gobierno, ti polis a bodyguard-na ken ti sibilian a drayberna, ken pannakadangran ti bise mayor nga asawana. Daytoy a krimen ket mangparnuay iti buteng iti panagbiag dagiti kadawyan nga umili ta no mapapatay pay ti maysa a mayor nga addaan iti turay ken kaduana a police escort, nalaklakan a mapasamak kadagiti pribado nga umili, nangruna dagiti napanglaw ken awanan-gaway.
Maibilang a “high-profile case” ti pannakapapatay ti Mayor iti Sudipen, ken dagiti kaduana, ken pannakadangran ti Vice Mayor nga asawana, gapu ti kaadda ti posisionda nga agassawa iti lokal a gobierno. Nasken nga ikagumaan ti Philippine National Police a solbaren ti krimen tapno saan a maipada kadagiti dadduma a naindaklan a kaso a nakatayan dagiti politiko a saanda naikkan iti hustisia. No awan ti pagbanagan ti kaso ti napapatay a Mayor ken dagiti kaduana, ken pannakadangran ti Vice Mayor nga asawana, ania ti namnamaen nga hustisia dagiti immunan ken sumarunonto pay a biktima ti pammapatay?
Para kadagiti umili a managayat iti kappia, kondenarenda dagiti agtultuloy a pammapatay iti sapasap a pagilian ta ipaneknek daytoy ti saanen a panangraem ti biag a nasagraduan a sagut ti Dios. Maibasar iti report ti PNP, kalaksidan kadagiti nagduduma a gapu iti kaso dagiti pammapatay, dumanonen iti nasurok a 4,800 dagiti napapatay nga adda pannakainaigna iti kampania kontra illegal a droga, ngem patien dagiti human rights advocates nga agarupen a 20,000 dagiti naisakripisio a biag iti anti-illegal drugs campaign ti gobierno iti intero a Pilipinas manipud idi Hulio 1, 2016 a rugi ti panagakem ni Presidente Duterte.
Maibasar iti media report, ni Buquing, ti maika-12 a mayor a napapatay kabayatan ti agdama nga administrasion, ken maikalima ita a tawen. Isuna pay ti maikadua a Mayor iti Region 1 a napapatay kabayatan ti agdama nga administrasion. Immuna a napapatay ni Marcos, Ilocos Norte Mayor Arsenio Agustin a napaltogan iti ilina idi Hunio 3, 2017 kabayatan ti panagbisitana iti maar-aramid a water impounding project. Kaduana a napapatay ti drayberna a ni Mark Valencia. Adda metten innem a bise mayor a napapatay manipud idi July 1, 2016.
Iti kadagupan dagiti napapatay a mayor ken bise mayor kabayatan ti nasurok a dua a tawen nga administrasion ni Presidente Duterte, adda sumagmamano kadakuada a nairaman iti narco-list ti Presidente nga adda pannakainaigna iti illegal a droga. Kaaduanna iti kadagupan dagiti napapatay a mayor ket saan a karaman iti listaan ti Presidente, agraman dagiti dagiti dua a napapatay a mayor iti Region 1.
Gapu ta politiko dagiti napapatay ken kangrunaan a target dagiti krimen, saan a maikkat ti posibilidad nga adda latta pannakainaigda iti politika. Iti kaso dagiti mayor ken bise mayor a napapatay kabayatan ti yaasideg ti eleksion, saan a mapukaw ti panagdudua dagiti umili a ti gapu ket adda pannakainaigna iti politika, nangruna ket maisayangkaten ita nga Oktobre 11 – 17, ti panangipila iti kandidatura dagiti papili inton May 13, 2019 National and Local Elections
Kadagiti nagsasaruno a pannakapapatay dagiti mayor, bise mayor, ken dagiti nairamraman a kakaduada, manon a kaso dagiti nasolbar, ken naipaayan ti hustisia ti nadangkok a krimen a linak-amda? No kapaspasamak ti krimen, nainget dagiti imbestigasion, ngem inton bumaybayag, in-inut met nga agkulpa ti regta dagiti imbestigasion aginggan a maitanemen iti lagip ti pannakapapatay dagiti biktima.
Kabayatan ti yaasideg ti eleksion, no saan nga agridam dagiti pannakabagi ti linteg, mabalin nga ad-adu pay dagiti maisakripisio a biag dagiti politiko ken dagiti pasurotda. (Eden A. Alviar)


text:
Maika-5 a paralelo amianan
Ti maika-5 a paralelo amianan ket ti sirkulo ti latitud a 5 gradgrado iti amianan iti ekuador a plano ti Daga. Daytoy ket ballasiwenna ti Taaw Atlantiko, Aprika, ti Taaw Indiano, Abagatan a daya nga Asia, ti Taaw Pasipiko ken ti Abagatan nga Amerika.
Ti Taaw Pasipiko ket isu ti kalawaan (agarup a 19,300 km) iti daytoy a paralelo.[1]
Likmut iti lubong[urnosen | urnosen ti taudan]
Mangrugi iti Kangrunaan a Meridiano ken mapan nga agpadaya, ti 5° a paralelo amianan ket lumabas iti:
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Pacific Ocean". Encyclopaedia Britannica. Naala idi 27 Agosto 2012.


text:
1970
Ti 1970 ket maysa a kadawyan a tawen a nangrugi iti aldaw ti Huebes iti kalendario a Gregoriano.
Paspasamak[urnosen | urnosen ti taudan]
Hunio 4 – Nakagun-od ti Tonga ti wayawaya manipud iti Nagkaykaysa a Pagarian.
Naipasngay[urnosen | urnosen ti taudan]
Enero[urnosen | urnosen ti taudan]
Pebrero[urnosen | urnosen ti taudan]
- Pebrero 1 – Albert Garcia, politiko manipud iti Filipinas
- Pebrero 14 – Simon Pegg, Briton a komedieante, aktor ken mannurat
Pimmusay[urnosen | urnosen ti taudan]
Pebrero[urnosen | urnosen ti taudan]
- Pebrero 2 – Bertrand Russell, Ingles a lohiko ken pilosopo, nagungunaan ti Premio Nobel iti Literatura (naipasngay 1872)
Abril[urnosen | urnosen ti taudan]
- Abril 21 – Earl Hooker, Amerikano a gitarista (naipasngay 1929)
Mayo[urnosen | urnosen ti taudan]
- Mayo 12 – Nelly Sachs, Aleman a mannurat, nagungunaan ti Premio Nobel iti Literatura (naipasngay 1891)
Oktubre[urnosen | urnosen ti taudan]
- Oktubre 4 – Janis Joplin, Amerikana kumakanta (naipasngay 1943)
Nobiembre[urnosen | urnosen ti taudan]
- Nobiembre 9 – Charles de Gaulle, Presidente ti Pransia (naipasngay 1890)
- Nobiembre 21 – C. V. Raman, Indiano a pisiko (naipasngay 1888)
Dagiti akinruar a silpo[urnosen | urnosen ti taudan]
Midia a mainaig iti 1970 iti Wikimedia Commons


text:
Lumaud a Visayas
Ti Lumaud a Visayas, ket maysa a rehion ti Filipinas, a napusgan kas Rehion VI. Paset ti Visayas, buklen ti 6 a probinsia, ti Aklan, Antique, Negros Occidental, Capiz, Guimaras ken Iloilo. Addaan ti rehion kadagiti 17 a siudad, ti kaaduan ti siudadna a rehion iti intero a Filipinas. Hiligaynon ti kangrunaan a pagsasao, a maar-aramat iti Negros Occidental, Guimaras, Capiz ken sumagmamano a paset ti Iloilo. Ti Kinaray-a ket pagsasao iti Antique ken dadduma a paset ti Iloilo. Ti Aklanon ket maar-aramat iti Aklan. Ti Siudad ti Iloilo ti rehional a sentro.
Dagiti nagibasaran[urnosen | urnosen ti taudan]
- ^ Pakaammo ti Senso ti Filipinas idi 2015 (iti Ingles) naala idi Hunio 10, 2016


text:
Romanisasion
Ti Romanisasion wenno Latinisasion iti lingguistika, ket ti panangibaliw iti panagsurat manipud iti sabali a sistema ti panagsurat iti sinuratan a Romano (Latin), wenno ti sistema a panagramid. Dagiti pamay-an iti romanisasion ket mairaman ti transliterasion, para iti panangirepresenta ti naisurat a teksto, ken ti transkripsion, para iti panangirepresenta ti naisasao a balikas, ken iti kombinasion iti dua. Dagiti pamay-an iti transkripsion ket mabalin a mabingbingay iti transkripsion a ponetika, a mangirehistro kadagiti ponema wenno dagiti yunit ti kaibuksilan ti semantiko iti bitla, ken iti ad-adu a nainget a transkripsion a ponetiko, a mangirehistro kadagiti uni ti bitla a mangraman iti presision.
Dagiti akinruar a silpo[urnosen | urnosen ti taudan]
Midia a mainaig iti Romanisasion iti Wikimedia Commons


text:
Makan a la Pinoy: Panangimuri, makmakan iti Panagbenga Festival
Ni BRENDA S. DACPANO
www.nordis.net
Maipanggep iti kultura ken panagrambak ti kadawyan a kaipapanan ti fiesta ditoy pagilian.
Nagtaud ti Panagbenga Festival gapu iti panagayat dagiti sumagmamano a negosyante ken lokal a gobierno a pasantaken ti turismo ti syudad ti Baguio kalpasan ti nakaro a didigra gapu iti panagginggined idi 1990.
Idi 1995 a nagrugi ti Panagbenga Festival. Ti panagbenga ket manipud iti sao a Kankanaey a kayatna a sawen ket panagpusaksak dagiti sabong. Malaksid iti gandat a panagpusaksak iti turismo, gandat ti Panagbenga nga ipakita dagiti tradisyon ken kultura ti syudad ken ti Rehiyon Cordillera. Nabukel pay ti tema a panangpreserba iti aglawlaw. Naallukoy dagiti barangay a makisalip iti pinnapintasan iti pocket gardens ken mini parks, paset a saanen a naituloy kadagiti simmaruno a tawen. Nasayaat koma daytoy a banag a mangilisi iti nakaro a trapik iti sentro ti syudad. Maiselselebrar ti Panagbenga Festival iti las-ud ti 10 nga aldaw idi rugi ken agingga lima a lawas iti agdama ken addaan uppat a kangrunaan nga aktibidades: street dancing / band competition; float parade, market encounter ken Session Road in bloom.
Agsipud nangrugi ti Session Road in bloom ken Market Encounter (idiay Burnham Park) a paset ti Panagbenga, naobserbarak ken naramanak dagiti taraon a mailaklako ken maidasdasar ditoy. Adu metten dagiti nai-feature-ko a makan. Adu dagiti ganggannaet a taraon nga ad-adda a mailaklako kumpara kadagiti lokal wenno manipud iti Baguio ken Cordillera, banag a saan nga umannamong iti nagrugian a tema ti festival. Malaksid kadagiti dadduma a produkto, mayat koma no mai-feature dagiti taraon ti tunggal probinsya ti Cordillera kas paset ti panangiyam-ammo kadagiti bisita a turista ti kinamanagpaltuad dagiti umili ti Cordillera. Adu dagiti mangmangngeg ko nga agkuna a shawarma in bloom kano saan a Session road in bloom. Iti laeng deppaar ti Session Road ket adda nabilangko a 11 a booth ti shawarma ken 12 a paglakuan iti footlong hotdog sandwich. Bassit pay ketdi dayta kumpara kadagiti naglabas a tawen ta adayo ka pay laeng ket umayamuomen ti shawarma, burger, hotdog ken asuk ti barbecue.
Mayat met no adda dagiti panawen a panagrambak ken pananglagip kadagiti kaugalian ken kultura ngem no maiyaw-awan dagiti pudno a panggep a panangpabaknang kadagiti nasayaat a kultura ken kaugalian, mabale-awan ti kinapateg dagitoy ken saan a maikonsidera amin a benneg, awan met laeng ti serbina iti umili. Pagbaknangan laeng dagiti mangi-commercialize iti kultura ken kaugalian, umili ti agsagrap ti nakaro a trapik ken manglang-ab iti sangagabsuon a basura. # nordis.net


text:
CURRIMAO, Ilocos Norte – Inubon dagiti taga-Candon dagiti nadumaduma a pammadayaw iti kalkalpas a konbension nasional ti Gunglo dagiti Mannurat nga Ilokano iti Filipinas (Gumil-Filipinas) a naangay itay Abril 13-15 iti Ernesto Go Mega Complex, ditoy nga ili.
Inyawid da Jaime Raras, propesor iti University of Northern Philippines, Candon City, ken ni Danilo Antalan, reporter iti DZTP, Candon City, ti umuna a gunggona iti salip iti sarita iti Reynald F. Antonio Awards for Iluko Literature ken iti Sta. Rafaella Awards for Iluko Literature.
Inyalat ni Reynaldo Duque, premiado a mannurat ken nagretiro a managing editor ti Liwayway Publications, Inc., ti maikadua a gunggona iti salip iti sarita para kadagiti senior citizens nga inesponsoran ni Judge Joven Costales idinto a maikalima a gunggona ti inabakna iti RFAAFIl.
Kabayatanna, naammuan a natibo iti Barangay San Jose, Candon City ngem agnanaed itan iti Baguio City a pangisursuruanna ni Clarita Aguirre Sumahit, nakagun-od iti umuna a gunggona iti salip iti sarita para iti senior citizen.
Nangabak ni Clarissa Gray, estudiante iti UNP-Candon Branch ken residente iti Tablac, Candon City iti maikatlo a gunggona iti salip iti salaysay, “Idolok ni Sir ken Ma’am”.
Iti on-the-spot writing contest para kadagiti agdadamo a naangay bayat ti konbension, inyalat ni Constante Balanza ti umuna a gunggona, ken maikatlo a gunggona ni Clarissa Gray.
Iti benneg dagiti bangolan, inyalat ni Virgilio Naungayan, mangisursuro iti Darapidap Elementary School, Candon City ti maikatlo a gunggona, idinto a maikapat ni Jaime Raras.
Timmabuno iti 39th Gumil Convention dagiti tekken iti Literatura-Ilocana a pakairamanan da Juan S.P. Hidalgo, Jr., Jose Bragado ken pakairamanan dagiti mannurat manipud iti ballasiw-taaw kas kada Arnold Baxa, Pacita Saludes iti Hawaii, ken ni Rolando Racadio iti Italy.
Ni Hues Artemio Baxa, kaunaan a hues a Filipino idiay Hawaii, ti kangrunaan a bisita iti nasao a pasken. (Danny Antalan)


text:
Alpabeto a Hanunó'o
Ti Hanunó’o ket maysa kadagiti patneng a sinuratan iti Filipinas ken inus-usar babaen ti tattao a Mangyan iti abagatan a Mindoro iti panagsuratda ti Pagsasao a Hanunó’o.[1] Daytoy ket maysa nga abugida a nagtaud manipud kadagiti sinuratan nga Indio, nga asideg a makaibagian iti Baybayin, ken nalatak iti pannakaisuratna nga agpatakder ken agpangato a maisurat, nga ad-adu ngem agpababa a kas dagiti amin a sinuratan (yantangay daytoy ket basbasaen a naka-ilad manipud ti kanigid a mapan iti kanawan). Kadawyan daytoy a naisurat iti kawayan babaen ti panagusar ti buneng.[2]Ti kaadduan nga ammo a kadagiti naisurat a Hanunó'o ket agdama laeng, ngamin ket nalaka a madadael ti kawayan. Yantangay narigat met a masurotan dagiti pakasaritaan iti daytoy a sinuratan.[1]
Dagiti nagibasaran[urnosen | urnosen ti taudan]
- ^ a b Postma, Antoon (Hulio 1971). "Contemporary Mangyan Scripts". Philippine Journal of Linguistics. 2 (1): 1–12.
- ^ Rubino, Carl. "Ti Sinuratan a Hanunoo". Ancient Scripts of the Philippines. Naala idi Septiembre 1, 2008.


text:
VIGAN CITY – Awan ti timmakder a sumango ken ni dati a Mayor Eva Marie S. Medina iti panagsublina manen iti politika kalpasan ti tallo a tawen a panaginana.
Kas ninamnama, impabus-oy ni Mayor Ferdinand C. Medina nga agsubli ti asawana a mangituloy kadagiti inrusatna a proyekto.
Katiket met laeng ni Medina ni Vice Mayor Franz Ranches iti babaen ti Partido Lakas-CMD. Agsangoda ken ABC President Constante Benzon a nangipila iti kandidaturana para iti kinabise mayor kas independiente.
Kabayatanna, agpailayon iti babaen met laeng ti Lakas da Konsehal Audie Agdamag, Konsehal Ever Molina, Konsehal Andres Adriatico, Konsehal Maximo Alves, ken Konsehal Hermenigildo Apelin, Konsehal Loreto Quibilan ken Konsehal Henry Formoso idinto a padasen dagiti dati a konsehal a pakairamanan da Lourdes “Lulu” Baquiran, George Villanueva ken Benedicto Jose Verzosa ti agsubli iti puestoda kas konsehal.
Saanen a ti Vigan ti pagkandidatuan ni Konsehal Germie Singson-Goulart agsipud ta impilana ti kandidaturana a para mayor iti Caoayan, katiketna ni incumbent Vice Mayor Gemma Padaong.
Kabalubal ni Goulart ni incumbent Mayor Mario Tugade.
Sumagmamano nga independiente ti nangipila iti kandidaturada para konsehal iti siudad a pakaibilangan da Nestor Gutierrez, Manuel Javier, Dominga Ramirez, Robert James Singson ken William Villanueva.
Iti Candon City, adda timmakder a kasango ni Mayor Allen Singson nga independiente a kandidato, ni Wilfredo Virocel, ngem unopposed ni Vice Mayor Nestor Itchon a katiketna.
Naitiket iti Lakas-CMD para konsehal da Rhodana Abrero, Julio Acance, Fredelino Balagot, Francisco Bona, Jr., Osias Diasen, David Gacusana, Erlinda C. Gocho, Alfonso Singson, George Valdez, ken Rosario Villalobos.
Uppat nga independiente ti nangipila met iti kandidaturada para konsehal: da Ruben Acal, Vicente Balbin, Victor Gacusan, Florendo Mangasar, ken Aristeo Valdez.


text:
VIGAN CITY – Maysa ti natay idinto a nasugsugatan ti innem pay a tattao iti aksidente a napasamak iti maysa a barangay ditoy iti sardam ti Hulio 4.
Natay ni Florante Alberto, 21, baro, residente ti Barangay Bulala ditoy idinto a nasugatan da Joselito Ablog, 19, baro, taga-Bulala; Romy Masinsin, 17, baro, residente ti Aggay, Bantay, Ilocos Sur; Mark Camacho, 35, tricycle driver, residente ti San Pedro, Vigan City, ken dagiti tallo nga annakna.
Segun iti inbestigasion, iti agarup 6:30 iti sardam ti Hulio 4, agturturong ti motorsiklo a minaneho ni Alberto a sakayna da Ablog ken Masinsin iti amianan a direksion idinto nga agpaabagatan a direksion ti traysikel a minaneho ni Camacho ket iti nagkurusan iti Bulala, mapapati a naala ti motorsiklo ti linia ti traysikel a puon ti nagdinnungparanda.
Naitaray dagiti naglugan iti motorsiklo iti Gabriela Silang General Hospital ngem naideklara nga awanen ti biag ni Alberto.
Iti pannakaisurat daytoy, adda pay la iti ospital da Ablog ken Masinsin.
Naitaray met iti Rabara Clinic and Hospital dagiti aggaama a Camacho ngem rimmuarda met laeng kas out-patient ta saan a nakaro ti sugatda.
Nakaro ti dadael dagiti dua a lugan.


text:
Kadagiti amin a kameng ti Gabinete ni Presidente Gloria Macapagal-Arroyo, ni Sekretario ti Department of Justice Raul Gonzalez ti kakontrobersialan gapu kadagiti kapanunotan ken balikasna a masansan a mangted iti dakkel a pakaibabainan ti gobierno saan laeng nga iti imatang dagiti umili no di pay iti ganggannaet a pagilian.
Mangdakamattayo iti sumagmamano a kontrobersial nga isyo a nakaisawsawan daytoy a sekretario.
Kalpasan ti panangidatag ni United Nations human rights rapporteur Philipp Alston ti saan a makaguyugoy a reportna mainaig kadagiti pammapatay iti pagilian a mapapati nga adda pannakaibiang ti militar, kinuna ni Gonzalez nga awan ti karbengan daytoy a makibiang nga agimbestiga kadagiti pammapatay iti Pilipinas agsipud ta maysa laeng a babaonen ti UN.
Kasta man met laengen idi nangipila ni “Nicole” iti kaso a panagrames maikontra iti maysa a soldado nga Amerikano, adda dagiti waragawag ni Gonzales nga agdadata a mangpabpabor iti akusado ken mangibaba iti kredibilidad ti nagdarum.
Iti kaso ni US Peace Corps volunteer Julia Campbell a napapatay bayat ti panagbakasionna iti Sagada, imbes a mangiparuar iti pangandingay a balikas para iti pamilia ti biktima, binabalaw ketdin ni Gonzalez ti biktima agsipud ta “no saan a ti kinamanagbaybay-ana”, saan koma a napasamak ti krimen.
Ti kaudian, idi Abril 22, iti sanguanan dagiti barangay captains ti Iloilo City, inwaragawagna nga ikkanna iti P10,000 tunggal barangay a mangited iti 12-0 a butos kadagiti kandidato ti administrasion para senador iti eleksion inton Mayo 14.
Ken ni Gonzalez, saan a panaggatang ti butos ti inkarina a P10,000 kadagiti kapitan ti barangay, no di insentibo laeng. Malaksid dayta, awan ti sinalungasingna a paglintegan ta saan met a kandidato ken saan nga agtaud ti kuarta manipud iti pundo ti gobierno agsipud ta kaibatogan laeng ti “insentibo” ti maysa a panagapit iti talon ti asawana.”
Sumangkautro met daytoy Executive Secretary Eduardo Ermita ta kinunana ketdin nga awan ti dakes iti imbalikas ni Gonzales agsipud ta “panangannongna laeng iti politikal a lideratona,” ken saan a maparitan dagiti kameng ti Gabinete a mainbolbar iti partisan politics agsipud ta dinutokan ida nga opisial ti Presidente nga isu met ti lider ti politika iti majority party.”
Masirib nga abogado ni Gonzalez ket ammona la ketdi nga iti babaen ti Omnibus Election Code, maikonsidera ti inaramidna a panaggatang iti butos.
Ala, imbilinen ti Commission on Elections ti inbestigasion mainaig iti daytoy a kontrobersial nga imbalikas ni Gonzales a nagbalinen a dakkel nga isyo politikal.
Ditoy ti pangipakitaan ti Comelec nga ipatpatungpalna dagiti linteg uray no asino ti mabadbaddekan.
Iti sabali a bangir, saan koman nga urayen ti Malakaniang ti panagtunged ti inbestigasion ti Comelec mainaig daytoy nga isyo.
Rumbeng laeng a palubosannan ni Gonzalez.
Ti saludsod: maaramid ngata ti Malakaniang dayta iti sanguanan ti pammaliiw nga “sagrado a baka” ni Gonzalez a saan a mabalin a maisakripisio iti altar ti integridad ti hustisia iti pagilian?


text:
SANTIAGO, Ilocos Sur – Dua a lawas
kalpasan ti pannakatambang ti maysa a dadaulo ti barangay ditoy ken
ti anakna, awan pay ti nagdur-asan ti inbestigasion.
Iti interbio ken ni Police Senior
Inspector Cirilo Butigan, hepe ti polis ditoy nga ili, kinunana a
nainget pay laeng ti inbestigasion nga isaysayangkatda mainaig iti
pannakatambang ni Barangay Captain Federico Gaoat, Jr., 56, ken ti
anakna a ni Arnel.
“Awan
pay laeng ti naalami nga statement manipud ken ni kapitan agsipud ta
agsaodanto kano inton malainganda,” kinuna ni Butigan bayat ti
interbio kenkuana.
Natambang da Gaoat ken ti anakna
bayat ti kaaddada iti dalan nga aggawid manipud iti maysa a natayan.
Nakarekobre dagiti polis iti
armalite, karbin ken 9 mm a paltog iti nakapasamakan ti panagtambang.
Saan
pay a nabigbig dagiti nanggandat iti biagda nga agama.#


text:
SANTIAGO, Ilocos Sur – Dua a mangngalap ti natiliwan nga agkalkalap babaen ti compressor iti agarup 1:35 ti parbangon iti kabaybayan a sakup ti Barangay Ambucao ditoy nga ili.
Nabigbig dagiti dua a da Samuel Cruz y Rapanut, 52, naasawaan ken Patricio Diego, 31, naasawaan, agpada a residente iti Barangay Lingsat, Sta. Maria, Ilocos Sur.
Nakakumpiska dagiti polis iti maysa a compressor, dua a water proof a flashlight, dua a gas mask, dua a pana, bangka, ken nadumaduma nga ikan nga agdagsen iti aganay 20 kilos.
Nagresponde dagiti polis kalpasan a nakaawatda iti text manipud iti selpon ti bantay dagat chairman ti nasao a barangay.#


text:
9,919+ aprubado a claims iti panag-labsing ti karbengan tao iti ML
Ti SELDA NORTHERN LUZON
www.nordis.net
BAGUIO CITY – Nadesisionanen ti Human Rights Victims’ Claims Board (HRVCB) ti 100% nga aplikasion iti reparasyon ken panagbigbig iti panaglabsing iti karbengan tao (Republic Act 10368) idi panawen ti Martial Law ni Marcos. Iti kabuklan a 75,730 nga aplikasion, 9,919 ti naipablaak nga aprubado (batches 1-4) ken maipablaak ita Pebrero ti nayon ken maudi a listaan ti aprubado a claimants. Ti datos ket manipud iti interview iti maysa a programa ti UNTV ken ni Lina Sarmiento, chairperson ti HRVCB.
Kinuna ni Sarmiento nga adda laengen agarup 500 iti 1,000 a saan pay a nadesisionan nga apila iti claims board.
Segun ken ni Sarmiento, adda P9.7 billion a Marcos ill-gotten wealth a naideposito iti Bureau of Treasury, P415 million pay laeng ditoy ti naala ti HRVCB a naiwaras iti claimants. Adda pay nabati a P9.2B a maiwaras. Saan a nailawlawag iti interview no ditoy met laeng a gatad a maala ti mausar para iti panangipasdek ti Martial Law Memorial Museum. Segun iti linteg, P10B ti gatad ti Marcos ill-gotten wealth a nailatang iti claimants ken mausar iti panangipasdek iti memorial museum.
Kinuna pay ni Sarmiento a ti kuenta a P25,000 kada punto ket panagtantyada laeng idi nakaguduada iti panagreview ken desision iti amin nga aplikasion. Ti balor ti maysa a punto ket mabalin a ngumato pay agingga P50,000; 75,000 wenno 100,000 ta bassit ti pinal a bilang ti aprubado a claimants. Innayon na pay a mairuar ti pinal a balor ti kada punto no mairuar metten ti pinal a bilang ti claimants.
Isu a mabagaan dagiti claimants nga aglukat iti savings account iti Landbank gaputa limitado laeng iti P100,000 kada bulan ti mabalin nga ideposito iti cash card. Malagip a cash card ti nausar idi ti dadduma a claimants iti partial payment. Ipatulod ti claimants ti scanned/ritrato ti savings transaction information (STI) iti email wenno mail iti opisina ti HRVCB.
Kinuna ni Sarmiento nga iruarda ti pinal a balor ti kada punto, ken kabuklan a bilang ti claimants ken puntos inton Marso 30. Ti laengen agiwaras ti claims ti aramidenda iti Abril.
Sakbay nga agleppas ti mandato ti claims board inton Mayo 12, 2018, maikkan ti kopia ti Notice of Resolutions ti Commission on Human Rights kadagiti rehiyon ken local government units nangruna kadagiti naimbentaryo/maimbentaryoda nga awan ti pakaammo ti claimants no naawatda ti Notice of Resolution wenno saan. No adda saan a maala a claims, kinuna ni Sarmiento, maisubli ti kuarta iti Bureau of Treasury ket desisionanton ti Kongreso ken Senado ti pakausaran daytoy. # nordis.net


text:
VIGAN CITY – Nakasuan iti qualified theft ti maysa a katulong a nasukalan a nagkupit iti kuarta iti counter idi rabii ti Agosto 19.
Impaima a mismo ni Louie Arce Alquetra, 47, naasawaan, negosiante, ken residente iti Barangay Capangpangan ditoy siudad, iti polis ni Geymark Cristobal Catungal, 18, baro, ken residente iti Barangay Palang, San Quitin, Abra, kalpasan a natiliwan daytoy a nagkupit iti P1,000.00.
Nasukalan ti panagkupit ni Cristobal babaen ti footage ti nainstolar a CCTV camera idi agarup 9:58 ti rabii ti nadakamat a petsa.
Iti pannakaisurat daytoy, naidatagen ti kaso a qualified theft maikontra ken ni Cristobal iti city prosecutor’s office, Vigan City.#


text:
Kolum ni Jaime M. Agpalo, Jr.
(Maudi a paset)
Nagpirma ni Heherson Alvarez, maysa pay a mannurat nga Ilokano a taga Isabela, ni Pete Daroy ken ni Jose Ma. Sison iti kontrata iti JD Transit a nagbunag kadagiti estudiante a nakipartisipar iti kadakkelan pay laeng a rali a napasamak kalpasan ti World War II. Napasamak ti rali iti sanguanan ti Kongreso. Ti First Quarter Storm.
Ditoy a natakuatan ti UP faculty ti subersibo nga aramid ni Sison, ket inikkatda a mangisuro. Iti pannakaikkatna a mangisuro, naisaruag ti UP iti pakingawan, ti panangsapul iti al-alia kadagiti anniniwan. Immadu dagiti naikkat a padana a mannursuro – sangadosenada amin – ket napanagananda iti “12 supernationalist.”
Mapapati a ni Sison met laeng ni Amado Guerrero a nangsurat iti libro a “The Philippine Society and Revolution”. Mapapati pay nga isu ti instrumento iti panagsaknap ti national democratic movement idi 1960s. Gapu itoy, naglemmeng. Iti pannakatiliwna idi 1977, nairaman a nakumpiskar dagiti dandaniwna.
Saan laeng nga iti pagilian, adu met dagiti nalalatak a mannurat a naibalud gapu iti taktakderanda a prinsipio.
Mangdakamattayo kadagiti sumagmamano, a kas paset daytoy a tungtongan ken tapno intay paneknekan ti nayon ti indaniw ni Richard Lovelace: “If I have freedom in my love/ And in my soul am free,/ Angels alone, that soar above,/ Enjoy such liberty…”
Nagmayat ti panangiyibbetna kadagiti balikas a kunam la no narukod babaen ti pananganges.
Maysa kadagiti naibalud ni Kennet Elton Kesey, ti author ti nalatak a nobela a napauluan iti “One Flew Over the Cuckoo’s Nest.” Natiliwan iti marihuana isu a naibalud. Pinekena pay ti panagpakamatayna babaen ti pammarang a pannakatinnag ti naglugananna iti derraas, ngem kinapudnona napan naglemmeng sadiay Mexico. Idi nagsubli iti US, tiniliw ken imbalud dagiti otoridad, ta nangballaibo ken nagang-angawanna ti publiko. Tiniliwda koma a pinaeksamen no adda iray ti psychotic iti utekna ta dayta ti maiparbeng, saan kadi?.
Naibalud met ni William Sidney Porter wenno ad-adda a naglatak iti O. Henry a pen namena. Naidarum ta nakakaut iti kuarta iti banko a pagtartrabahuanna isu a naibalud; ngem ketdi, pinaglibakanna ti pammabasol kenkuana.
Uray ni Oscar Wilde ket naibalud met iti dua a tawen iti kaso a gross indecency. Kasta met ni Aleksandr Solzhenitsyn, ti nalatak a manurat iti Soviet Union ken di nagbuteng a nangibutaktak iti Gulag wenno saan a makatao a trato sadiay labor camp iti Soviet Union. Nabasak idi pakauna ti 80s dagiti gapuanan ken ti kabibiagna iti Rosicrucian Digest.
Ni Francois-Marie Arouet, wenno ad-adda a nalatak iti nagan a Voltaire ket naibalud met. Uray ni Cervantes nga akingapuanan iti “Don Quixote” ken kalatakan a mannurat iti Espania.
No maipapan iti relihion, aduda dagiti naibalbalud. Ngem dua laeng ti innak dakamaten a kas nayon ti tungtongan ta isuda dagiti kangrunaan a timek iti pannakaisaknap ti Kristianismo.
Naibalud ni Martin Luther, Jr. sadiay Birmingham City jail, ngem ketdi, saan a nagpaay a lapped ti pannakaikulongna tapno isardengna ti inna panagsursurat ken panangirakurak ti Kristianismo.
Ngem kadagiti amin a naibalud a disipulos ti arte, kaniak a biang, awan ngatan ti kasayudan iti pluma no di ni Apostol Pablo, ken nangsurat kadagiti sursurat iti Baro a Tulag: Colossians, Ephesians, Philippians ken dadduma pay. Saan a lapped ti panagsuratna ti pannakaipupokna iti kongreto a diding a pagbaludan wenno rehas a kulongan sadiay Jerusalem.
Adu pay dagiti mannurat a napadasanda ti nagtaktakder iti likudan ti rehas. Nupay kasta, saanda nga inibbatan ti prinsipioda, ti pagtaktakderanda a kapanunotan ken kasasaad iti gimong. Ta disipulos ti arte dagitoy, saanda a maibalud babaen ti kongreto a diding wenno iti likudan ti rehas.
Napateg ngamin ti nawaya a panangiyebkas iti rikna, kapanunotan ken ingpen ta isuda ti makaited iti progresibo a panagbalbaliw ti gimong.#


text:
James Buchanan
Maika-15 a Presidente iti Estados Unidos
Nagakem Marso 4, 1857 – Marso 4, 1861 Bise Presidente
John Breckinridge Inunaan ni
Franklin Pierce Sinaruno ni
Abraham Lincoln Embahador ti Estados Unidos iti Nagkaykaysa a Pagarian
Nagakem Abril 11, 1853 – Marso 15, 1856 Presidente
Franklin Pierce Inunaan ni
Joseph Ingersoll Sinaruno ni
George Dallas Maika-17 a Sekretario ti Estado ti Estados Unidos
Nagakem Marso 10, 1845 – Marso 7, 1849 Presidente
James K. Polk Inunaan ni
John Calhoun Sinaruno ni
John Clayton Senador ti Estados Unidos manipud iti Pennsylvania
Nagakem Disiembre 6, 1834 – Marso 5, 1845 Inunaan ni
William Wilkins Sinaruno ni
Simon Cameron Embahador ti Estados Unidos iti Rusia
Nagakem Enero 4, 1832 – Agosto 5, 1833 Presidente
Andrew Jackson Inunaan ni
John Randolph Sinaruno ni
Mahlon Dickerson Kameng ti Kamara dagiti Pannakabagi ti E.U. manipud iti Maika-4 a distrito ti Pennsylvania
Nagakem Marso 4, 1823 – Marso 4, 1831 Inunaan ni
James Mitchell Sinaruno ni
William Hiester Kameng ti Kamara dagiti Pannakabagi ti E.U. manipud iti Maika-3 a distrito ti Pennsylvania
Nagakem Marso 4, 1821 – Marso 4, 1823 Inunaan ni
Jacob Hibshman Sinaruno ni
Daniel Miller
Dagiti bukod a salaysay Naiyanak
(Abril 23, 1791 1791-04-23) Cove Gap, Pennsylvania, E.U. Natay
Hunio 1, 1868
( (tawen 77) 1868-06-01) Lancaster, Pennsylvania, E.U.
Gapuanan iti ipupusay: Napaay ti Panaganges Partido ti politika
Demokratiko Alma mater
Kolehio ti Dickinson Propesion
Abogado Diplomatiko Pirma
Serbisio iti militar Serbisio/sanga
Boluntario Bakbakal/gubgubat
Gubat iti 1812
Ni
James Buchanan, Jr. (Abril 23, 1791 – Hunio 1, 1868, Panangibalikas nga Ingles: ) ket isu idi ti /bjuːˈkænən/ Maika-15 a Presidente iti Estados Unidos (1857–1861). Isu ket ti maymaysa laenga presidente manipud idiay Pennsylvania ken ti laeng presidente a saan nakiasawa. Ti kaanakanna a babai a ni Harriet Lane ket isu nagayayam ti papel a kas ti balasang iti balay.
Ni Buchanan (kankanayon a matawtawagan a kas ni
Buck-anan babaen dagiti kontemporariona) ket maysa a nadayeg ken napadasan a politiko ket maysa anagballgi nga baogado sakbay a nagbalin a presidente. Isu ket pannakabagi ti Pennsylvania iti [1] Kamara dagiti Pannakabagi ti E.U. ken kalpasan daytoy ti Senado, ken nagserbi a kas ti Ministro para iti Rusia babaen ni Presidente Andrew Jackson. Isu pay ket ti Sekretario iti Estado babaen ni Presidente James K. Polk. Kalpasan idi saanna nga inawat ti daton para iti panakaidutok ti Kangatuan a Korte, ni President Franklin Pierce ket nangidutok kaniana ti Ministro para iti Nagkaykaysa a Pagarian, nga ti daytoy a kapasidad ket timmulong a nagburador ti kontrobersial a Waragawag ti Ostend.
^ Ni Thomas Bailey, Lizabeth Chen ken David Kennedy. Ti Amerikano a Pagpinnintasan. Maika-13 nga Edision. Kompania ti Houghton Mifflin. New York: 2006, p. 415


text:
Salaysay ni Jose Ed. Sajonia
(Maudi iti dua a paset)
Adda pay am-ammomi a nagadal ti practical electricity, refrigeration servicing, ken watch repairing. Bakunotenna dagiti rugak nga appliances sana tarimnen ken papintasen. Ilakona iti kalkalainganna a presio. Matangdanan, makaliksab pay iti ampuakenna a rakrak nga alikamen, boss-na pay ti bagbagina. Nakapaadal iti inheniero ken nurse!
Adu pay ti umarngi ti kasasaadna nga indibidual maigapu iti adal a teknikal ken bokasional. Dinaka man mapaglupos daras, ngem epektibo a pangrugian nga umagpang. Saan a magolpe ti mangkalay-at ti balligi.
Saan a mabalin a tagibassiten dagitoy a kurso ta adda met ahensia ti gobierno nasional a mangtarawidwid kadaytoy kas iti Technical Education on Skills and Development Authority (TESDA). Iyadal daytoy nga ahensia dagiti teknikal wenno bokasional a kurso a makatulong kadagiti agtutubo a maaddaan iti panggedan. Saan koma a tagibassiten dagiti a kurso nga ipapaay ti TESDA ta ti nasken makatgedka ti mainayon a pagbiagan.
Iti saan a pannakatutop ti gobierno ti kasapulan dagiti umili ket naisagana dagitoy a pagadalan tapno matungday wenno mangep-ep ti ikukurib ti kinakurapay a paltuaden ti kinakirang ti panggedan.
Limitado ti akomodaren ti Serbisio-Sibil aglalo ta iti pannakaideliber ti serbisio met la ti kasapulan ita. No awan ti umdas a pundo a mangpagunay ti opisina, saanna a kasapulan ti adu a mangiturong ti programa. Adda dita dagiti nasaniit a termino: “Trimming the bureaucracy! Lean but effective workforce! Streamlining the job description! Rationalization! Devolution! No filling-up of vacancy-no fund available! Demobilization! Mass-Lay Off!
Agriing koman ti kaaduan a Pilipino. Apay koma a kasapulanda ti skilled welder idiay Australia no di adda pateg ti short course, ala man?
Kaarigna pay ketdin ti arkos ti dibision ti diploma no idilig ti kinaadu ti estambay nga agur-uray ti tiansa a maempleo iti opisina. Awan ti pagkunaam ti laing ti Pilipino nga agpanday ti linteg (dandani maperpekto), ngem ayaunayen ta agkurang ti gatad a mangpagaraw iti plano tapno sapasap koma nga agsaknap a pakairanudan dagiti nakaturposen iti kolehio. Nakiddit ti pundo ta kaaduanna a mayur-uray pay laeng iti mautang manipud kadagiti multi-nasional nga institusion tapno masuray ti ekonomia. Ti kadakkelan nga apag ti puonan ket iggem ti pribado a sektor, ngem narigatna pay a solbaren ti kinakurang ti panggedan ta ti akinkukua ti kinabaknang ket kaykayatna nga ibaut ti puonanna iti sabali a lugar a panglekkabanna ti dakkel a ganansia.
Adda met dagiti naisibar a kompania a kontrolado ti turay nga akemda ti agparnuay ti rekursos para iti pannakasuray ti ekonomia, ngem nagbalinda pay a simparat ti operasionda ta saanda a produktibo.
Dayta ti gapuna nga apektado ti amin nga aspeto ti ekonomia partikular ti benneg ti panggedan a maysa kadagiti narikut nga ibirokan iti pangalay-ay ta uray pay dagiti maibilang a dadakkel a nasion a kas iti Amerika, Greece ken Italia ket paspasarenda met dagitoy a pakseknan/pakarikutan ni Juan de la Cruz.#


text:
Papa Pablo I
Ni Papa Pablo I (700 – 28 Hunio 767) ket isu ti papa manipud idi 29 Mayo 757 aginggana idi 28 Hunio 767. Isu ket immuna a nagserbi a kas maysa a Romano a diakono ken kankanayon a nagtrabtrabaho para iti kabsatna a lalaki, a ni Papa Esteban II, para iti panakitinnarusan kadagiti Lombardo nga ari.
Dagiti nagibasaran[urnosen | urnosen ti taudan]
Dagiti akinruar a silpo[urnosen | urnosen ti taudan]
Midia a mainaig kenni Papa Pablo I iti Wikimedia Commons
- J. P. Kirsch (1913). "Pope Paul I". Iti Herbermann, Charles. Ensiklopedia Katolika. New York: Robert Appleton Company.
- "Pablo. Ti nagan dagiti Papa. Pablo I". New International Encyclopedia. 1905.


text:
Naudi a napabaruan: Mayo 30, 2017
Kablaaw iti ChristianScience.com (ti “Site”), a kukua ken imanmandar iti Ti Umuna a Simbaan ti Cristo, Sientipiko iti Boston ken ti kumadua a Ti Sociedad a Pagiwarnakan iti Siensia Cristiana (“TFCCS”). Babaen ti panangusar iti Site, akseptarenyo ken umanamongkayo iti sibubukel a Termino iti Serbisio iti Ingles (“Termino”) ken ti Site a Napribado a paglintegan ken Permissions a panid iti Ingles, a nainayon kadagiti Termino babaen iti reperensia. Adda napili manipud iti Termino iti Serbisio ti Site ken Napribado a Paglintegan nga isu nayulog manipud iti orihinal nga Ingles ken adda ditoy para kadakayo. No adda dagiti saludsodyo maipanggep kadagiti Termino, pangaasiyo ta kontakendakami iti info@christianscience.com.
Umanamongkayo a mabalin a sukatan ti TFCCS dagitoy a Termino iti uray ania a tiempo ken mapakaammoankayo iti mabaliwan babaen iti panangipasking kadakuada iti daytoy a panid. Mabalinto nga epektibo dagiti mabaliwan iti sangapulo ket uppat nga aldaw kalpasan iti panangipaskingda. Rebbeng a basaenyo manen dagitoy a Termino para iti ania a nasukatan sakbay nga usaren daytoy a Site.
Nalinteg-a-Kopia ken Pammalubos
Ti nilaon daytoy a Site, kas iti teksto, ladladawan, mangngeg ken mabuya (“Laon”) isu ti kukua iti TFCCS wenno dagiti tagaited iti daytoy. Ti Site ken Laon naprotektaranda babaen ti nalinteg-a-kopia dagiti linteg iti entero a lubong ken mabalin met a maprotektaran babaen ti naibasar-iti-datos, pribado, marka, ken dadduma pay a linteg a mayaplikar. Saan a maipaay amin a karbengan gapu ta naireserbada dagiti Termino.
Ipaayandakayo ti TFCCS iti lisensia tapno buyaen ti Laon ken iti sumagmamano a kaso, iimprinta wenno idownload ti Laon no adda pammalubos ti Site nga aramiden daytoy, para iti personal, saan a komersio a pangusaran laeng. Laglagipen a saan nga iraman ti “usaren iti personal” nga ibingay ti Laon, a kas ti panangipaskil iti artikulo wenno ladladawan iti social media, malaksid a kas nangted bael iti Site ti panangaramid iti daytoy. Saanyo a mabalin nga ilako,iwarnak manen, iwaras manen, wenno iparuar manen iti ad-adu ti uray ania a Laon a nilaon daytoy a Site nga awan naisawang a surat iti pammalubos.
Pangaasi ta kitaen ti Permissions a panid (iti Ingles) para iti impormasion no kasano a dumawat iti pammalubos tapno usaren manen ti Laon iti Site.
Marka
Ti KRUS ken BALANGAT nga impinta, “Christian Science,” “[Siensia Cristiana]” ken dadduma a marka, tanda ken ladladawan a nausar iti Site tagikua ida iti TFCCS wenno dagiti tagaited iti daytoy ken mabalin a saan a mausar no awan ti pammalubos. Kitaen ti Cross and Crown Licensing page (iti Ingles) tapno dumawat ti pammalubos a mangusar ti Krus ken Korona a marka. “Siensia Cristiana” isu a nakarehistro ken kadawyan a linteg a marka a tagikua iti TFCCS.
Internasional ken interstate a wagas iti komunikasion iti Site
Sumagmamano wenno amin dagiti sistema iti panagkonektar dagiti kompyutertayo, ken kadagiti tagaitedmi, mabalin nga adda iti uneg wenno ruar iti Estados Unidos. Bigbigem ti panangusarmo iti Site a mabalin nga agresulta iti interstate wenno internasional a panangyakar iti datosmo, ken umanamongka nga agtulnog iti amin a mayaplikar a linteg maipapan ti ugali iti online, maakseptar a laon, ken panangyakar iti datos iti panangusarmo iti Site.
Mabalin a Mayaplikar a Linteg
Dagitoy a termino ken uray ania a rummuar a riri iti panangusarmo iti Site iturayanto iti linteg ti Komonwelt iti Massachusetts ken ti Estados Unidos, nga awan ibilang iti napilida iti prinsipio a linteg.


text:
BANAYOYO, Ilocos Sur – Maigapu iti pannakatay ti dua a kabarangayanda kalpasan a nakagatda iti addaan rabies nga aso, naalarma dagiti agindeg iti sitio Puspos, barangay Poblacion Norte iti daytoy nga ili.
Naammuan ken ni Mayor Elena Sorio nga agdagupen iti 22 a residente ditoy ti kinuyogna iti Southern Ilocos Sur District Hospital tapno agpabakunada iti anti-rabies vaccine gapu iti amakda a naapektaranda iti nasao a virus.
Kinumpirma ni Dr. Genevive Digay, RHU doctor iti daytoy nga ili, a nakagat iti aso dagiti dua a natay.
Saan a nainaganan dagiti biktima a maysa a barito ken maysa a baket.
Naammuan ken ni Digay a kabayatan laeng ti panagsakit dagiti dua a nadlawan ti barangay health worker a nakagat dagitoy iti aso. Iti ipapatay dagitoy, naalarma dagiti kalugaranda iti amakda a naakaranda.
Naammuan ti DZTP ken Tawid News Magasin a malaksid kadagiti dua a natay, uppat pay a sabsabali a tattao ti nakagat ti aso idinto a tallo met ti nakagat ti aso a kinagat ti aso nga addaan iti rabies.
Saan a naobserbaran ti adda rabiesna nga aso ta nakalibas daytoy ken mapapati a pinarti dagiti agnaed iti kabangibang a barangay.


text:
CANDON CITY – Maysa a dyip a napunno iti naragadi a kayo ti nasakote
dagiti polis iti Barangay San Nicolas, ditoy a siudad itay lawasna.
Na-impound ti passenger type jeep nga addaan plaka ABY-726, minaneho ni Gerardo Molina, 42, residente iti Poblacion East, Sta. Cruz, Ilocos Sur gapu ta awan ti maipakitana a dokumento para iti pannakaibiahe dagiti kayo.
Inrason ti drayber ti dyip a maaramat dagiti kayo a pagluto iti pugon ti tabako.
Maitudtudo a kukua ti maysa managan Glen Arcardo, 26, residente iti Daldagan, Galimuyod, Ilocos Sur dagiti kayo. (Danny Antalan)


text:
Friday, June 16, 2017
MASA MASID TRAINING, NAGLEPPAS
Cabugao, Ilocos Sur – Naileppas ti panagsanay (Hunio 13, 14, 15, 2017) iti tallo a bansada dagiti Opisiales ti Barangay ken kameng ti Barangay Tanod iti 33 a barangay tapno maiyatadayda ti plano ti Gobierno Nasional a mapagbalin a naan-anay a katulongan ida ti Kapolisan iti krusada maikontra iti illegal drugs; kriminalidad ken corruption a dinakamat ni MLGO Officer Constancia “Connie” Lazo Quinola a kangrunaan a pakabuklan dagiti maiyadal kadagiti agseminar.
Kalpasan ti Opening Prayer ken ti pannakakanta ti Philippine National Anthem, immuna a naglektiur ni Police Chief Inspector Augusto P. Cabello, Jr., kabarbaro a Hepe ti Polisia iti ili a Cabugao a nagsarita. Bininsana ti kaipapanan iti Masa Masid (Mamamayang Ayaw Sa Anomalya - Mamamayang Ayaw Sa Iligal na Droga) ken iti akem dagiti agseminar a katulongan dagiti Law Enforcers. Nangited pay iti updates iti ar-aramiden ken pagrebbengan dagiti Kapolisan iti Munisipalidad.
Simmaruno a naglektiur ni MLG Officer Connie Quinola ket impasagepsepna iti panggep ti programa a Masa Masid kadagiti nagseminar. Innayonna a daytoy a programa ket Community-Based Reform Program ti Gobierno Nasional ket saan laeng a dagiti Opisiales ti adda pagrebbenganna a makigamulo no di pay ket agtitinnulong dagiti maseknan a sektor tapno agballigi iti panggep daytoy a programa ni Presidente Rodrigo Roa Duterte.
Innayon ni Mrs. Quinola nga iti UBAS (Ugnayan sa Barangay at Simbahan) Technical Working Group ket responsable a mangipromot iti MASA MASID ken mangipaay iti technical assistance iti MASA MASID Team iti kada barangay.
Insupusopna a ti Barangay MASA MASID Team ket buklen dagiti representatives ti faith-based organizations, civil society organizations (CSOs), non-government organizations (NGOs), people’s organizations (POs), ken ti CSO representative manipud iti Barangay Peace and Order Council (BPOC) ken iti Barangay Anti-Drug Abuse Council (BADAC).
Nangited met iti pammatigmaan ni ABC President Thaddeus “Teddy” U. Soller kadagiti nagsanay idinto ta naglektiur met ni Mr. Arvin Jay Manauis, Staff iti Office of the Mayor maipapan iti “Federalism” nga itantandudo ti Gobierno Nasional. # (Web In-Action)
Kalpasan ti Opening Prayer ken ti pannakakanta ti Philippine National Anthem, immuna a naglektiur ni Police Chief Inspector Augusto P. Cabello, Jr., kabarbaro a Hepe ti Polisia iti ili a Cabugao a nagsarita. Bininsana ti kaipapanan iti Masa Masid (Mamamayang Ayaw Sa Anomalya - Mamamayang Ayaw Sa Iligal na Droga) ken iti akem dagiti agseminar a katulongan dagiti Law Enforcers. Nangited pay iti updates iti ar-aramiden ken pagrebbengan dagiti Kapolisan iti Munisipalidad.
Simmaruno a naglektiur ni MLG Officer Connie Quinola ket impasagepsepna iti panggep ti programa a Masa Masid kadagiti nagseminar. Innayonna a daytoy a programa ket Community-Based Reform Program ti Gobierno Nasional ket saan laeng a dagiti Opisiales ti adda pagrebbenganna a makigamulo no di pay ket agtitinnulong dagiti maseknan a sektor tapno agballigi iti panggep daytoy a programa ni Presidente Rodrigo Roa Duterte.
Innayon ni Mrs. Quinola nga iti UBAS (Ugnayan sa Barangay at Simbahan) Technical Working Group ket responsable a mangipromot iti MASA MASID ken mangipaay iti technical assistance iti MASA MASID Team iti kada barangay.
Insupusopna a ti Barangay MASA MASID Team ket buklen dagiti representatives ti faith-based organizations, civil society organizations (CSOs), non-government organizations (NGOs), people’s organizations (POs), ken ti CSO representative manipud iti Barangay Peace and Order Council (BPOC) ken iti Barangay Anti-Drug Abuse Council (BADAC).
Nangited met iti pammatigmaan ni ABC President Thaddeus “Teddy” U. Soller kadagiti nagsanay idinto ta naglektiur met ni Mr. Arvin Jay Manauis, Staff iti Office of the Mayor maipapan iti “Federalism” nga itantandudo ti Gobierno Nasional. # (Web In-Action)
Posted by Bayan ng Cabugao, Ilocos Sur at 11:05 AM
Subscribe to: Post Comments (Atom)


text:
Konstantino ti Natan-ok
Ni Konstantino ti Natan-ok (Latin: Flavius Valerius Aurelius Constantinus Augustus;[1] c. 27 Pebrero 272[2] – 22 Mayo 337), a naamammoan pay a kas ni Konstantino I wenno San Konstantino,[3] ket maysa idi a nga Romano nga Emperador manipud idi 306 aginggana idi 337. Isu ket nadayeg a naamammon a kas ti immuna a Romano nga emperador a nagbalin a Kristiano,[notes 1] Konstantino ken kumaduaan nga Emperador a ni Licinius ket nangipakdaar ti Bilin ti Milan idi 313, a nagirangarang ti panangbaybay-a kadagiti amina relihion iti amin nga kadagupan ti imperio.
Paammo[urnosen | urnosen ti taudan]
- ^ A mabalin a malaksid ni Felipe ti Arabo (r. 244–49). Kitaen ti Felipe ti Arabo iti Kristianidad.[4]
Dakamat[urnosen | urnosen ti taudan]
- ^ Iti Klasiko a Latin, Ti opisial nga imperial a titulo ni Konstantino idi ket IMPERATOR CAESAR FLAVIVS CONSTANTINVS PIVS FELIX INVICTVS AVGVSTVS, Imperator Caesar Flavius Constantine Augustus, ti relihioso, ti nagasat, ti di naabak. Kalpasan ti 312, isu ket nagnayon ti MAXIMVS ("ti kalatakan"), ken kalpasan ti 325 sinukatanna ti ("di naabak") iti VICTOR, a kas ti invictus a nangipalpalagip kadagiti kaaduan ti Sol Invictus, ti Dios ti Init.
- ^ Ti pannakaipasngay ket agdumaduma ngem kaaduan kadagiti moderno a historiador ket agus-usar ti c. 272". Lenski, "Panagturay ni onstantino" (CC), 59.
- ^ Kadagiti Dumaya nga Ortodokso, Oriental nga Ortodokso ken dagiti Bisantino a Katoliko a Kristiano. Ti Bisantino a liturhiko a kalendario , a pinalpaliiw babaen ti Simbaan ti Dumay anga Ortodokso ken dagiti Dagiti Simbaan ti Dumaya a Katoliko ti Bisantino a ritos, ket agilislistada kenni Konstantino ken ni inana a niHelena a kas dagiti santo. Urayno isu ket saan a nairamraman iti listaan dagiti santo ti Latin a Simbaan, a saan a mangbigbig kadagiti dadduma a KOnstantino a kas sansanto, isu ket inrarareman babaen ti titulo a "Ti Natan-ok" para kadagiti inparawadna iti Kristianidad.
- ^ I. Shahîd, Roma ken dagiti Arabo (Washington, D.C.: Dumbarton Oaks, 1984), 65–93; H. A. Pohlsander, "Felipe ti Arabo ken Kristianidad", Historia 29:4 (1980): 463–73.
Dagiti akinruar a silpo[urnosen | urnosen ti taudan]
Midia a mainaig kenni Konstantino I iti Wikimedia Commons


text:
Cabugao, Ilocos Sur – Naangay ti panangmiting ti DA-Provincial (OPAG)-Ilocos Sur kadagiti Opisiales ti Asosasion ti agmulmula ti mais (amarilio ken puraw) iti ili a Cabugao, Ilocos Sur idi Enero 21, 2014 iti Municipal Conference Building, Cabugao, Ilocos Sur.
Nagatendar dagiti Corn Planters nga idauluan ni Mr. Dominador Reynold S. Sabio tapno mareorganisar pay ti Pederasion (Municipal-based) iti agmulmula ti mais iti ili ti Cabugao.
Adda met iti pannakabagi ti OPAG-Ilocos Sur a ni Mr. Oscar Tobia, Provincial Corn Coordinator ken ni Engr. Jojo Acance, mangay-aywan ti kasasaad dagiti naited a ramit ken makinaria manipud iti DA kadagiti Asosasion ti mannalon iti amin nga ili.
Nakipaset met dagiti pannakabagi ti DA-LGU Cabugao a da MA Zenaida S. Andrada; Miss Katrene P. Tapuro, Municipal Corn Coordinator; Mr. Obas Bill Y. Baclig, AT; Mrs. Joenah G. Sevilleja, AT ken ni Mrs. Ester P. Aguimbag, AT.
Dagiti natratar ken napagnunumuan sakbay ti eleksion para iti Baro nga Opisiales ti Cabugao Corn Cluster:
1.Sinimpuon ni Mr. Tobia no apay nga adda programa ti Corn Cluster ti Provincial Government. Kinunana a ti “Cluster” ket buklen ti 200 ektarias nga agdedenna a pagmulaan ti mais iti kada ili. Innayonna a mabukel met ti Non-Cluster Associaton iti napagsisina a disso ti pagmaisan nangruna iti barangay ket maorganisarda a makitipon iti Pederasion ti Corn Planters ti kada ili.
2.Imbinsa ni Mr. Tobia dagiti programa, proyekto, annuroten ken benepisio iti mannalon a makipaset kadaytoy a programa ti Gobierno Probinsial iti panangidaulo ni Gov. Ryan Luis V. Singson.
Kangrunaan a trinatar ti DA Official iti wagas ti panaglako iti produkto a mais babaen iti panangipasiguradona a tumulong ti Gobierno Probinsial babaen ti “Ryan Corn Program” ti Gobernador kadaytoy a kangrunaan a pakaseknan dagiti mannalon iti produktoda a mais.
Dinakamat pay ni Mr. Tobia iti panangyuna ti LGU Cabugao a nangipatungpalen/nakairingpasen iti Soil Fertility Mapping Project nga aramidento pay laeng ti dadduma nga ili ti Ilocos Sur. Insupusop ti DA Corn Coordinator a napateg daytoy a paset ti Corn Program ket insaritana a nagasat dagiti Corn Planters ditoy LGU Cabugao nga idauluan ni Mayor Edgardo S. Cobangbang, Jr. ta nairusaten ti Soil Fertility Mapping Program gapu iti naan-anay a suporta ti LGU kadagiti mannalon ken kadagiti programa ti DA.
Kabayatanna, napili ni Mr. Jimmy Seguban, agnaed iti Sitio Rebba, Brgy. Cacadiran, Cabugao, Ilocos Sur a baro a Presidente ti Cabugao Corn Cluster a mangsakup iti amin nga agmulmula ti mais iti 33 a barangay ti ili a Cabugao ken maikamengda iti Ilocos Sur Federation of Corn Growers Association nga agdama a miembro ditoy ti Turod MPC nga idauluan ni Brgy. Captain Inocencio S. Sadac ken ti Sagayaden Free Farmers MPCI. # (Web In-Action)


text:
CANDON CITY – Mangisayangkat ti
Aloha Medical Mission iti libre nga operasion inton Enero 19-23.
Segun ken ni Dr. Erickson Singson,
libre a programa daytoy ti siudad ditoy nga esponsoran dagiti
Candonians nga agnaeden iti Hawaii nga idauluan ni Samuel Sonson ken
ti Dr. Ricardo Gacula Memorial Medical Center ditoy siudad ken ti
opisina ni Dip. Eric Singson ken ni Mayor Allen Singson.
Maisayang bayat ti medical mission
ti libre nga operasion iti cyst, tumor, genecology, urology cases,
ken dadduma pay a dugol.
Kinuna ni Dr.
Singson a madaman ti screening dagiti agpaopera iti Candon City
Hospital.#


text:
SINAIT, Ilocos Sur – Nabara nga argumento bayat ti panaggiinomda ti ramut ti panagriri ti agkasinsin a nagtungpal iti pannakabagsol ti maysa.
Iti report manipud iti police station ditoy, idi agarup 10:30 ti rabii ti Hunio 28, binagsol ni Marlon Dangcil y Templanza, naasawaan, mangngalap, residente iti Barangay Sabangan, ditoy nga ili, ti kasinsinna a ni Rogelet Dangcil y Guerrero, 32, naasawaan, mangngalap, ken agnaed met laeng iti nadakamat a barangay.
Sakbay ti pammagkong, naggiinom da Rogelet, ti kabsatna a ni Derick Dangcil y Guerrero, 43, OFW, ken ti kasinsinna a ni Jeffrey Dangcil y Templanza ngem adda dida nagkinnaawatan a nagtungpal iti panagdinnisnog da Rogelet ken ni Jeffrey.
Naggawid ni Jeffrey ngem nagsubli a kaduana ni Marlon a kabsatna a nagtagiimmuko ket dinarup ti suspek ni Rogelet sana binagsol ti makannigid a likud daytoy.
Naglibas ni Marlon kalpasan ti pammagkong idinto a naitaray ni Rogelet iti Sinait District Hospital tapno maagasan ti sugatna.#


text:
ANIA kadi a tawen a naipatakder ti Vigan Cathedral – idi 1641 wenno 1790? Agpayso kadi a saan a naipatakder ti Katedral iti agdama a nagsaadanna no di iti nababa ken lalayusen a lugar?
Idi umuna a lawas ti Setiembre daytoy a tawen, natukay ti imatang dagiti umili ditoy, nangruna dagiti katoliko ken mangipatpateg iti nabaknang a kultura ken historia daytoy naprogreso a siudad gapu iti maysa a resolusion nga indatag ni Konsehal Everin Molina iti Konseho a no mapudasdasan a pudno, kiborenna dagiti impormasion ken pannursuro mainaig iti pakasaritaan, saan laeng daytoy a siudad, no di pay iti sibubukel a pagilian.
Iti resolusion nga indatagna, kiniddaw ni Konsehal Molina ti panangatur ti National Historic Institute iti nailanad iti historical marker a naipaskin iti sikigan ti akinlaud a ruangan ti Vigan Cathedral idinto a dinawatna iti National Museum a beripikaranna ti natakuatan a rebba ti mapapati nga orihinal a simbaan parokia a masarakan iti igid ti Karayan Mestizo.
Iti panangkiddaw ni Konsehal Molina babaen ti resolusion a makorehir ti nailanad iti marker ti Vigan Cathedral, nagsammaked iti natakuatanna nga artikulo a naipablaak idi 1985 iti Ilocos Review, pagiwarnak ti Immaculate Conception School of Theology a sinurat ni Fr. Frederick Scharpf, SVD.
Naibugas iti nasao nga artikulo ti panagadal nga insayangkat ni Fr. Scharpf mainaig iti pannakaipatakder ti Vigan Cathedral ken dagiti rigat ken tuok a naglasatan dagiti papadi a nangirusat iti pannakapaadda iti maipag-pannakkel a simbaan kalpasan ti pannakaiyalis ti opisial a tugaw ti obispo ti dioses idi 1758 manipud iti Lallo, Cagayan.
Kastoy ti insurat ni Fr. Sharpf iti pakauna ti sinuratna:
“Naibatay ti sumaganad a panagadal kadagiti orihinal a dokumento a naala manipud iti Archivo General de Indies iti Seville, agdagup amin iti 70 folios. Uray kaskasano, korehirenna ti historical marker iti sanguanan ti Katedral…”
Indedikar pay ni Scharpf daytoy a panagadal iti nangipatakder iti Vigan Cathedral, ni Bishop Juan Ruiz de San Agustin, ORA, ti katulonganna ken nangsukat kenkuana a ni Bishop Pedro Aldeguer, OSA, ken sumagmamano a padi a Filipino ken laymen ti Vigan a dakkel ti naitulongda iti pannakaipatakder Iti simbaan.
“Mangisaruag pay iti lawag iti Vigan iti naladaw a maika-18 a siglo, nangruna kadagiti kondision ti daan a dati a simbaan a parokia iti ili a Vigan…” paset pay ti pakauna ti sinurat ni Fr. Scharpf.
“Kasta met a makitatayo manipud kadagitoy a dokumento no kasano a nagtrabaho ti Patronato iti kongkreto a kaso ken ti nariknana mainaig iti burokrasia nga Espaniol, a mabalin a nakauppapay para iti saan laeng a maymaysa a tao a kayatna ti agtignay a saan a kasla ti bantay a papel ti providencia ken expedientes…”
Linagidaw pay ni Fr. Scharpf a “kalpasan ti aganay a tallupulo a tawen a makabannog a negosasion, di pay naawat ti obispo ti Vigan ti tulong a rumbeng a maited kenkuana babaen ti linteg ken babaen ti pangngeddeng ti ari nga Espaniol!”
(Adda tuloyna)


text:
MAGSINGAL, Ilocos Sur – Tallo a balay ti naggigiddan a pinakatan ti nagtipon nga elemento ti kapolisan iti search operations idi agsapa ti Septiembre 29 ngem maysa laeng ti nagpositibo iti paltog ken balbala.
Iti naggigiddan a search operations nga inwayat ti Magsingal police ken kameng ti PIB iti tallo a balay iti Barangay Caraisan, Magsingal, Ilocos Sur, negatibo ti resulta ti panagsukisok iti balay da Joel Taong y Reyes, 41, naasawaan, mannalon; ken ni Roberto Taong y Reyes, 46, naasawaan, mannalon.
Ngem nakaeskor dagiti operatiba idi nakasukainda iti balay ni Jayson Taong y Reyes, 33, awanan asawa, iti dua a paltog ken balbala.
Nakasamsam dagiti polis iti balay ni Jayson iti maysa a Cal .45 pistol Armscor nga addaan SN 785261; maysa a converted cal. 22 rifle; 7 a bala para iti cal. 45 ken maysa a nangisit a holster.
Imet dagiti polis ti search warrants No. 48. 49, ken 50 a pinirmaan ni Judge Rahpiel Alzate ti Regional Trial Court, Branch 24, Cabugao, Ilocos Sur a napetsaan iti Septiembre 27 idi inwayatda ti operasion iti tallo a balay.
Iti pannakaisurat daytoy, maisagsaganan ti kaso a panaglabsing iti RA 10591 maikontra ken ni Jayson Taong y Reyes.
Kabayatanna, napilaan iti kaso a panaglabsing iti RA 10591 ken RA 1965 ti maysa a lalaki kalpasan a nakasukain dagiti elemento ti kapolisan nga adda ikutna a droga ken balbala idi impakatda ti panagsukisok iti balayna idi agsapa ti Septiembre 25.
Maipalagip a sinukimat dagiti nagtitipon a kapolisan a pakaibilangan ti police station ti Santiago, ISPPDEU, ISPIB, RID PRO1, 103RD Maritime ken PDEA ISSET ti balay ni Sabado babaen ti bileg ti search warrant No. 7 ken No. 8 a pinirmaan ni Judge Gina Juan Chan ti Regional Trial Court Branch 22, Narvacan.
Nakakumpiska dagiti otoridad iti balay ni Sabado iti siam a babassit a heat sealed plastic sachet a nagkarga iti mapapati a shabu, 7 nga awan ti kargana a plastic sachet a maaramat a para repacking iti shabu, 8 a bala ti cal 5.56mm, 4 a bala para iti cal. 9mm ken 8 a bala para iti cal. 22.
Kinuna ti polis a kabarbaro a drug personality ni Genaro Sabado y Agbulos, 35, naasawaan, drayber, nga agop-operar iti Santiago ken kabangibangna a munisipalidad. (Tawid News)


text:
FLORENTINO B. LORENZANA
Pumaratipit Dagiti Uni Ti Saltek
Philippines recovers 1.8bln dlrs from Marcos
-AFP, Wednesday, March 04, 2009
Farmers shaved their heads in protest
-Phil.Star, Wednesday, March 04, 2009
Papanan koma ti kuarta
a naikapuds no di met laeng iti suli
dagiti manglimlimo a bulsa
wenno ti siket dagiti buakaw a supot
a sitatanggaya a nakanganga nga agur-uray
ti matnag a bunga ti inigges a mangga?
Pumaratipit kunak koma dagiti uni ti saltek,
adda arte kunak koma manen,
ngem daanen dagitoy a drama
kaslan kalakay ti panalteek dagiti tungpa
kadagiti parupa ti diario idi sariugma.
Agay-ayat manen dagiti kamalala
ti manglimlimo a bulsa. Adda manen
bilion nga agar-arimasa.
Maiwarsi dagiti baria ta isu ti babantot
ken ti manakliing nga agaweng a murmuray
ti pusa a nagginudo kadagiti bara
ti dalikan a naynay a maulcer ti maisaang a banga.
Dagiti papel ket makunesda a mailakasa
mailukotlukot kadagiti bulsa
ti abungot a penpen ket maigigir
kadagiti ngaretteb dagiti bao nga agsapul ti rutrot
tapno rumuarto a baro ken naalmidor
a pangliwliwa kadagiti mannala ti chacha
kadagiti komedor.
Iti isu met laeng a damag
makalbon dagiti talon a siuungap
a kas met ti panagkalbo dagiti mannalon ti arapaap.
Saan laeng a ti gurong ti maurotan ti buok
pati pay ketdin ti tuktok
gapu iti gaddil nga itden ti rarasa ti nakem
ta uray ti ulo ket saanen a pakawanen dagiti alimatek.
Saanen nga umanay ti panagpungot ti buok.
Magetteng pay ketdin a kas protesta
ket maiwagayway ti panawen a nasalimuot.
Padaananyo ket aglalanglangto manen
dagiti supot nga agtikrab
manipud ti bussog ti pappapel a nalukot.
Mabatinto latta dagiti pusa nga agammusay ti awan.
Ti panalteek ti saltek ket maisaluketto latta
kadagiti bautek wenno kadagiti sallabawan.
Maurotto aminen a buok uray payen urmot
dagiti amma ti arado ken suyod.
Agmuttalengto amin dagitoy kadagiti saludsod
no sadino ti ayannan dagiti nalukot
nga inna dagiti binting.
Maitungpatungpanto manen iti rupa
ti binilbilion a lunod ngem binting met laeng
dagiti manabtuog kadagiti agkupasen a sabot.
-Tignay Ken Tagainep [http://hanseman.wordpress.com]
Sermon Iti Sirkulo A Lata
Daytoy ti naitarimbangon a padamag
ti kaltaang a mabisbisinan:
Natayen ti angrag dagiti imaa sangpetan ti limos a mabigatan.
Ket, inton agrikki ti lubong sa maiwarsi
ti mulagat a nakamukat, tarayento
ti anghel ti abito dagiti kopa
ti naiburnay a pagbuggo
ket maipuruak ti pammakawan
ti sidadata nga angdod ti bigat.
Ti Domingo, adunto dagiti maabel a sarita,
wenno, maadi-adinto a makipila dagiti balabala
a gapu ti sangaagpa a kaadayo
ti ruangan ti paraiso a naipanamnama
ti maminpitopulo a pannagna idi kalman
a sipaparintumeng ket sitatanggayanto
dagiti ima nga aguray ti maipisok a kaasi.
Ngem, saanto latta met makita ti kaadduan
a nakapenned ti rangtay nga agturong
ti umok dagiti tinukel a balitok ti santo
dagiti salakan. Ta, iti apagsipnget, agbutengto met
dagiti martir a malapgis
dagiti burik ti koronada
a paulo ti panaginkukuna
ket maisukat koma ti tinukel
ti bagas uray awanton ti naikopa nga arak.
Mairikepto met ti simbaan
inton mapatit dagiti kampana ti bendision
Ngem aglibasto latta dagiti gapu
a maibitin kadagiti tagainep
iti kulay-ong ti manakem.
Rumkuasto a kas aweng dagiti lagip
ti kulibagtong dagiti maipiltek a pirak
ti kada panagkuy-os ti maikurimed nga anges.
Wen, maikurimedto ti panaganges ti limos
ket agpauyonto a dumteng kas iti naipadto.
Matiliwto ti agleddaang
ket mamalmalo a maikulong
ti panawen ti panagsimron ti kuplat
nga aplag ti limmetem a dalan ti biag.
Ala ket ti sanggir a pader
ti angseg ket dinto agmawmaw.
Tumpuarto met ti anglem ti desaparcido
a nakem, agadda a mailimogto
iti plastik idinto a mabalo ti sagawisew
Ti dingraw a kas saksi
ti agpukawpukaw a siddaaw
dagiti karkarma ti dayengdeng
ken ti muttaleng ti kinapudno
a mabalkot ti lamiis.
Agdappuorto ti lanitog ti pirak
Ket maitabonto ti agbukbukod a binting
ti sirkulo a lata
Ti naulila a limos.
Awanen ti bulag a mutektek ti biag
iti panagdaliasat dagiti kakaasi
a sumuknal ti Domingo.
-Bannawag Enero 26, 2009, Tignay Ken Tagainep [http://hanseman.wordpress.com]
Ti Maestro Ti Dangadang
ti lasag ti metapora ket adda kenkuana,
kenkuana isu ti mapirsay a maidasar
ket ti asin a maiwarsi a pagbuniag,
isu ti mairidis ti dakulap a naikari
a pangsullat iti giwang ti tayab.
ket ti garakgak ti apuy it lagangan,
isu ti patigmaan kenkuana ti irurukkuas.
ti ammusay ti pusa isu met laeng ti senial
ti panagpadaan ti damag no adda pay laeng
ti maregmeg ti dulang a lona
ti agdadata a kinaawan ti biag,
ti biag ti amin a nasibbarot a kanito.
ti balikas ket kadre kaniana
a testamento kadagiti addang ti ranget
ti ipupusay ti darudar kadagiti bakras
bantay ken dagiti tanap. uray pay
kadagiti dan-ar ken kadagiti tay-ak ti bakal
ket maikur-it santo maikitikit a kas daniw,
agdara daradara a maikasa a kas paltog
a maipaturong ket bumtak kadagiti mannibrong.
uray pay dagiti apostolado ti bendisyon
ket saan a mapakawan a nakaparintumeng.
kenkuana agpusipos latta
dagiti buok ti alipuspos ti ranget
uray pay ti apagsipnget. maiparukupok latta met
ti dara ti kurrarayan a maidadanes santo
maisarukang a marikusrikos mairikusrikos
agalimpatok a kasla kali ti tangatang.
abelenna ti nakem dagiti rinibu a sanaang
dagiti an-anito ti Amian ken agarikenken
dagiti sabali ti sala a kinuton.
ti tunggal mapasag nga aldaw,
maisukdal dagiti lagip ket mairikus
kadagiti banbantay. ti tunggal maitabon
nga init adda latta panagayab ken panagsubli.
ditoy a maduyok ti barukong ken ditoy met a mapisi
ti sabot ti nakem ket agallangogan
dagiti yagyag ti Maestro ti Dangadang
kadagiti gerrero ti puli: rumkuas dagiti arimpadek,
mabalkot dagiti metapora a kas balon,
mapirit dagiti asin a kas anib,
matapik dagiti balikas a kas kadre,
maikasa dagiti daniw a kas paltog,
mapadara ti kurrarayan a kas daton
ti ranget ti baba ti alipuspos ket agtultuloy
agtultuloy a di agressat uray ti apagsipnget.
Daliasat, Uno
Ti panagsangpet ket panagpanaw met,
ti panagsardeng ket isu met laeng ti panaggaraw,
ket agtang-ep ti ridaw
ken agrikab dagiti tawa ti kalapaw,
kalpasan a maiyebkasmo dagiti umel a pakada,
ti panagibilin
kadagiti mapanawan a kadua ti apagkanito,
adda bara ti abrasa a kas man aggapu ti temtem
a rummuar iti daga, umarakup a kas kapigket ti allid
wenno ti pulitipot nga isem ti sipnget
ti apagsipasip uray no kasla mairik
ti botas a kombat ti salemsem: agkayabkayab nga angin,
singin ti rissik, ngayemngem ti arakup
ti dumupir a masabet:
agsirko ti utek a tumpuak ti puso,
masirut ti pulso a sumarut
iti dapan: manaktuol dagiti bato, maikubray
ti darat, takki ti nuang a manalpaak,
ti nisnis ket mauyos, naangot
a pinabuyok ti ling-et, ti pay-od
ti istakeds ti rabii a ngumayngayebngeb.
Darupen latta dagiti dapan
ti turod ken ti anawang,
ti tambak ken uray dagiti lembang. Ania ngarud
no manabsuok, a, kas man met laeng daytay ammok,
naigalis a nanarsibok ti burubor a naangot? Ania
ngarud no ramay laeng koma ti kumarawa
ngem uray mukod iyarikapmon, a, latta?
Ket no kastan a dim’ metten mataliaw
ti naggapuan, adda met latta sumangpet
a kakadua, kasla met laeng maipukkaw
dagiti paarasaas a kablaaw:
naggapuam?
papanam?
kaduam?
Ket matapik ti password, wen, abra
kada abra,
ken maritor pay ti sintido a manglagip
dagiti al-alias: karamukom ti bayabas,
kasingin ti granada, ti marabutit a bao,
uray ania ditan ti kaipapananna, karpa
kahel, saba, bado a rutrot
anglem ti dara, adu, kas man
ukay-ukay a sinaksako,
maiburandis a masigkay
ti daan manipud iti barbaro.
Maibaga amin dagitoy
iti irut ti pinnasungad ken pinnasangbay
dagiti sarsarita ken salsalaysay;
iti met sungadan ken ti pagsangaan
a maikurimed ti panagpitek ti agtultuloy
a panagdaliasat ti anniniwan:
periodista seminarista pasabilis,
mannalon mangalap activista,
doctora a kadre baliktad a pulis,
kumebkeb ngem sumiripka met laeng
a mangsiput ti panagtungpal gilap
ti lawag a maukas iti gatilio ti garand,
maitungpal laeng dagiti plano a lininay ti manon
a panagibarangabang, ti dim’ mabilang
a panaginiin:
An’a dayta, garand?
Wen, sinibarutko idi iti naiwalang a …
Kawas met, dayta ket?
Punial, ha ha ha, dayta?
357, baro? Wen. Aglatlati met,
kurang iti asa. Ladawan, porma
dagsen ken angot
ti panagkubukob uray no nakakidemka,
mailadawan ken itedda ti ehemplo
ket maammuam ti husto,
maadalmo ti usar ti uray ania
a kastoy: ni Tonio intakderna
ti nagiwarasiwis iti kastoy
ket narba ti kampo:
kukua tayo ti daga!
Ti apit, ti waya!
Kastoy ti tiket, italimengmo
ti amin a riknam dita pusom.
Addakan iti pagsasangaan,
adda nadalus a dalan
ken adda met rumiet ti masanguanan.
Wenno, mabalinmo met a raatan
ti bukodmo a desdes a pagturongan?
Agkalutukot ti tumengmo
a mangsikkarud ti linnaaw,
matnag a sippawen ti dam-eg
ti daga a mailupit ti baddek
ti nawaya a dapan
(nakaabadayen ti botas
a kombat ti abaga)
nga agpasungad ti kanito
a maagaw ti lawag
ti ngayed ti sipnget
ket mailukip ti tawa
ket ibuang ti ridaw
ti panagsangbaymo.
Ti waneswes ti imam a maitag-ay
ken ti maminpito a kanabtuog ti gemgemmo
idta barukongmo ti rukod
ti balligi nga insangpetmo.
Ket iti isasar-ongmo, kunami:
adda latta karit ti dana
a daliasatem a balonmo ti yagyag ti tignay
ket agbalin nga anibmo ti derrep dagiti tagtagainep.
-Tignay Ken Tagainep [http://hanseman.wordpress.com]
Adda Arte Ti Pungtot Ti Saltek
Agpungtot met uray ti saltek nga agpadaan
kadagiti darikmat nga agsangpet.
Maisagud met ngamin dagitoy kadagiti check point
dagiti mareppet a supot
sadanto met manen maisaluksok a kas pasuksok.
Tsk tsk tsk a lattan ti agallangongan kadagiti diding
sa met laeng sumurot kadagiti tubong
dagiti bautek a dumugsol kadagiti pasuli
ti pagsasabatan dagiti sallabawan
ti balay ti lakan.
Adda met ketdi rag-o ti rikna no kasta
nga adda maipalsi-it a tanektek
kas tanda ti panagsangpet ti kuarta
kas tanda ti panagsungad ti sangaili
kas tanda ti sangkailian kunak koma a
sumurong ket makiranget ti sipnget.
Agtayyek dagiti mata ti saltek
ket makulkol a kas alipuspos
agpungtot sa in-inut
a dumupir kadagiti akin-iggem
ti binulbulod a raya ti giya.
Ket: masiim dagiti agrikusrikos a simutsimot
santo masipdut ti puot ket agpukaw
ti damag dagiti naisagud a darikmat
ti damag dagiti nareppet a sinupot.
Tsk tsk tsk latta manen ti agaweng kadagiti diding
sa met laeng sumurot kadagiti tubong
dagiti bautek a dumugsol kadagiti maipaspasuli
ta agsasabaten dagiti sallabawan
dagiti pagtaengan dagiti amin a di-katatawan.
Bulodek man ngarud daytoy,
ngamin kastoy ti kur-it:
ti agtultuloy a tanektek ti apagsipnget:
Tsk tsk tsk.
Adda arte ti pungtot ti saltek.
-Tignay Ken Tagainep [http://hanseman.wordpress.com]


text:
tarigagayan ‘toy riknak nga asibayenka
asibayenka a mangriing iti matmaturog nga Ina
tarigagayan ‘toy riknak nga asibayenka
asibayenka a mangriing iti matmaturog nga Ina
Ina a babaen iti bara ti agekna, mataripato
mataripato tapno ita ken ti masakbayan, kalinnailo!
gandatko a tunggal kanito a mariparka
mariparka tapno sumalibukag met ‘toy rikna
rikna a kumidser a makaimatang kadagita isemmo,
isemmo a mangpurar kaniak, mangalino
.
naminsan nga inkidemmo, apagdarikmat a simmiripak
simmiripak ngem dagus a kinidmatannak
kinidmatannak a sidudungngo, naay-ayoak a nakisinnutil
nakisinnutil apagkanito, ket indulinko imbatim a gantil.
daytoy pusok kanayon a lumdaang
lumdaang a makaimatang nalailo a panagpakadam
panagpakadam a napakuyogan iti kari ni ayat
ayat a saanko a matagikua no di ket para ken ni Ina.
sika ti kiredko a mangagek iti sumangbay a sipnget
sipnget a ginubuay ti nangayed nga isisinam
isisinam a numanpay sangsangitak, isemak met ni gasat
gasat a naikari a mangted iti mangliwliwa a raniag.
sumkad man ‘toy nakemko iti inka ileleggak
ileleggak tapno siak met agrangpaya, mangted sellag
sellag a gapuanan ti ipabulodmo a silaw
silaw a mangtaripato, inay-ayatmo nga Ina.


text:
VIGAN CITY – Nagproblema itay nabiit dagiti agnaed iti Barangay Paratong ken Bulala ditoy siudad iti pagalaanda iti nalabaga a daga nga usarenda nga agdamili.
Segun iti maysa nga agnaed a dina kayat a painaganan, bimmasitten ti bilang dagiti agdamdamili gapu ta problema ti pangalaanda iti pila a damilienda.
Kangrunaan a pagbiagan dagiti lumugar iti Barangay Paratong ken Bulala ti panagaramid iti paso, putik, banga, dalikan, lusob, adobe a maaw-awagan iti Vigan tiles ken dadduma pay a produkto a sukogenda manipud iti nalabaga a pila a masarakan itoy a barangay.
Naammuan ti Tawid News nga inyumanen dagiti opisial ti barangay ken ni Mayor Eva Marie S. Medina daytoy a problemada.
Mangnamnama dagiti lumugar a maaksionan ti problemada a pagalaan iti daga a damilienda.#


text:
Idatonyo Dayta Biagyo
Idatonyo dayta ti biagyo ta masapul ti Apo
Pigsat’ kina-agtutubo kayatna iserbiyo
Isu ti ulidantayo, ni Jesus a Mannubbot
Biagna ti inna indaton a gapu kadatayo.
KORO:
Idatonyo dayta biagyo, ta masapul ti Apo
Amin a kabaelanyo, kenkuana iserviyo
Awatenyo siraragsak kaungan ti pusoyo
Tumulongkay nga Kenkuana mangirupir ti pudno
Itdenyo kas pannangtedna bugbugtong nga anakna.
Agragsak, agyamankayo dakkel unay ayatna.
Dikay bumdeng a mangyawat biagyo no masapulna
Biagna met ti inyawatna basoltay sinubbotna.
Gloriana ti inna binay-an ditoy lubong bimmaba
Pagdayawtay ngad Kenkuana, biag ken amin a pigsa.


text:
Maysa nga autoridad a mangsipsiput iti aglawlaw ti nagkuna a
rumungrungsot dagiti bagyo ket maysa kadagiti kangrunaan a gapu ti
agtultuloy a panagbara ti lubong.
Kinuna ni Mick Kelly iti International Institute for Environment and Development a manipud idi 1854 agingga iti 1994, nagpangato ti pudot ti aglawlaw iti .59 degrees Celcius wenno .04 degrees kada dekada makagapu iti epekto ti umad-adu a konsentrasion ti makunkuna a greenhouse gases iti tangatang. Nupay kasta, gapu iti panagbettak ti Mt. Pinatubo idi Hunio 1991, limmamiis ti lubong. Ngem mangrugin nga agmawmaw ti epekto ti panagbettak ti bulkan iti aglawlaw ket mangrugi manen a pumangato ti temperatura ti aglawlaw.
Iti panagadal ti National Institute of Water and Atmospheric Research iti New Zealand manipud idi 1980 agingga iti 1990, nagpangato ti bara ti lubong iti .5 degrees Celcius, ti kapudotan a rekord. Bimmaba met iti 7 porsiento ti panaginit ken pimmuskol dagiti ulep idi 1951-1990 a nagtungpal iti panagbalin a namaga ti adu a lugar. Ngem idi 1980, pimmuskol ti tudo iti 30 a napalabas a tawen. Iti rehion ti Abagatan a Pasipiko, iti tawen a panagparang ti El Niño, nagbalin a nabara ken nabasa, ket iti kaawan daytoy nasao a pagteng (El Niño), nalamlamiis ken namagmaga ti panawen.
No kastoy ti mapasamak, kinuna ti Greenpeace, aktibista a grupo a mangsipsiput iti aglawlaw, agbalin dagiti bagyo a narungrungsot.
Ania dagiti pagilian a mabalin nga agsagrap iti maparnuay a narurungsot a bagyo?
Kangrunaan dagiti pagilian nga adda iti Pasipiko.
Uray ti Pilipinas, mabalin a dalanen ti narurungsot a bagyo kas iti napasamaken iti kallabes (ken mabalin a mapasamak iti masangsanguanan a tiempo) a nakadadaelanen dagiti adu a sanikua, pagtaengan, pasdek ken nakatayan iti ginasut a biag.
Kinuna ti Greenpeace nga iti Pasipiko, mapaliiw ti agtultuloy a panagpangato ti temperatura ti baybay ken angin a panipudan ti panagpangato ti level ti baybay ken iti pannakatay dagiti koral a pagaponan ken pagitlogan dagiti ikan. Dakkel la ketdi ti epekto dagitoy a mapasamak mainaig iti panagbiag saan laeng kadagiti agindeg iti nasao a rehion no di pay iti sangalubongan.
Dagitoy mapalpaliiw ita a panagbaliw iti temperatura ti lubong ket gubuay ti panangabuso dagiti tattao, nangnangruna dagiti agindeg kadagiti dadakkel ken narang-ay a nasion, iti nakaparsuaan.
Dagitoy a panagabuso iti nakaparsuaan ti kangrunaan a mangpataud iti panagtitipon dagiti greenhouse gases iti akinngato a paset ti tangatang. “Tiliwen” ken pupoken dagitoy a gases ti pudot nga aggapu iti init ket pataudenna ti panagbara ti lubong.


text:
Kanser
Ti kanser i/ˈkænsər/, ammo iti mediko a kas ti arimpatayen a neoplasma, ket maysa a nawatiwat a grupo dagiti nadumaduma a sakit, nga amin ket mangiraman ti panagpadakkel ti selula. Iti kanser, dagiti selula ket agbingbingayda ken saan a matengngel ti idadakkelda, nga agporma dagitoy kadagiti arimpatayen a bung-or, ken rautenda dagiti asideg a paset ti bagi. Ti kanser ket mabalin pay nga agwaras kadagiti ada-dayo pay a paset ti bagi babaen ti limpatiko a sistema wenno waig ti dara. Saan amin a bung-or ket adda kanserna. Dagiti di maarimpatayen a bung-or ket saanda nga agtulltuloy a dumakdakkel, saanda a rauten dagiti kaarrubada a kulanit, ken saan nga agwarwaras iti bagi. Adda dagiti sumurok a 200 a sabsabali nga ammo a kanser a mangisagaba ti tattao.[1]
Paammo[urnosen | urnosen ti taudan]
- Dagiti nagibasaran
- Holland, James F. (2009). Holland-Frei medisina ti kanser. (Maika-8 nga ed.). New York: McGraw-Hill Medical. ISBN 978-1-60795-014-1.


text:
1934
Ti tawen ti 1934 ket kadawyan idi a tawen a nangrugi iti Lunes iti kalendario a Gregoriano (dominikal a letra G), ti maika-1934 a tawen kadagiti designasion ti Kadawyan a Panawen (CE) ken Anno Domini (AD), ti maika- 934 a tawen ti maikadua a milenio, ti maika-34 a tawen ti maika-20 a siglo, ken ti maika-5 a tawen ti dekada ti tawtawen ti 1930.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
Abril[urnosen | urnosen ti taudan]
- Abril 24 – Shirley MacLaine, Amerikana ng a aktres
Hulio[urnosen | urnosen ti taudan]
- Hulio 22 – Louise Fletcher, Amerikana nga aktres
Septiembre[urnosen | urnosen ti taudan]
- Septiembre 3 – Freddie King, Amerikano a gitarista ken kumakanta iti blues (pimmusay 1976)
- Septiembre 20 – Sophia Loren, Italiana nga aktres
- Septiembre 28 – Brigitte Bardot, Pranses nga aktres, aktibista kadagiti karbengan ti ayup
Disiembre[urnosen | urnosen ti taudan]
- Disiembre 9 – Junior Wells, Amerikano a musikero (pimmusay 1998)
- Disiembre 28 – Maggie Smith, Briton nga aktres
Pimmusay[urnosen | urnosen ti taudan]
- Hulio 28 – Marie Dressler, Kanadiana nga aktres (naipasngay 1868)